ועדת החוץ והביטחון, כנסת 25, פרוטוקול מספר 148, 2024-02-14 00:00

יולי יואל אדלשטיין: בוקר טוב לכולם, אני פותח את ישיבת ועדת החוץ והביטחון

יולי יואל אדלשטיין:  אנחנו עם הצעת חוק שירות ביטחון (תיקון מס' 25 – הוראת שעה – חרבות ברזל) (העלאת גיל הפטור משירות מילואים) (תיקון), התשפ"ד–2024

יולי יואל אדלשטיין:  בבקשה, מי רוצה להציג לנו את הצעת החוק?      

פזית תדהר: בוקר טוב, פזית תדהר ממשרד הביטחון

פזית תדהר:  אסביר בקצרה ואז אעביר את רשות הדיבור לרח"ט תומכ"א

פזית תדהר:  הבקשה של הממשלה היא להאריך את הוראת השעה שנחקקה לפני כחודשיים בעניין העלאת גיל הפטור משירות מילואים בשנה

פזית תדהר:  הוועדה אישרה את הוראת השעה לתקופה של חודשיים ואנחנו מבקשים להאריך הוראת שעה זו עד שנה

פזית תדהר:  הווי אומר: תוספת של עוד עשרה חודשים על החודשיים שכבר אושרו

יולי יואל אדלשטיין: רח"ט תומכ"א, בבקשה

יוסף טייב: בוקר טוב לכולם, שי טייב, רח"ט תומכ"א באכ"א

יוסף טייב:  כמו שנאמר פה, אנחנו חוזרים היום על הבקשה להאריך את הוראת השעה להעלאת גיל הפטור לחיילים, בשלב זה בשנה אחת

יוסף טייב:  כפי שכבר ידוע ופורסם, בטווח הארוך נביא את זה במסגרת תזכיר חוק שירות המילואים לתקופה ארוכה יותר

יוסף טייב:  אני מניח שהדברים עוד יידונו לעומק

יוסף טייב:  כרגע אתמקד בבקשה הנוכחית ובהסבר

יוסף טייב:  אחזור לחלק מהדברים שאמרתי במפגשים הקודמים בנושא זה ואדגיש כמה דברים חדשים

יוסף טייב:  על אף העובדה שחלק גדול מסד"כ המילואים שוחרר כדי להתרענן ולחזור לתוך גרף הלחימה, צה"ל עדיין בלחימה ופרוס בעצימות גבוהה בכל הגזרות כולל מוכנות לתרחישים שונים

יוסף טייב:  אין מדובר רק בביצוע עכשווי אלא גם בניין הכוח והכנתו לעתיד

יוסף טייב:       הנקודה השנייה היא שהסד"כ הלוחם נשחק באופן טבעי במלחמה, גם את המספרים האלה מכירים פה

יוסף טייב:  גם בסדיר וגם במילואים אנחנו מונים אלפי נפגעים

יוסף טייב:  הדברים מכוונים רובם ככולם כלפי חיילי המערך הלוחם, באופן טבעי ובהיקף גדול בפיקוד ובקצונה

יוסף טייב:  בהקשר הזה אני רוצה שנסתכל על המערך הסדיר ומערך המילואים כשלם אחד

יוסף טייב:  אני אומר את הדבר הזה כי הנפגעים בסדיר הם חלק ממי שהיו אמורים למלא את מערך המילואים עם שחרורם

יוסף טייב:  רבים מהחיילים הסדירים שתכננו להעביר למהלך המילואים לפני כארבעה חודשים, נשארו ביחידות הסדירות על מנת לחזק אותן

מאיר כהן: כמה חבר'ה כאלה יש?     

יוסף טייב: במחזור אחד אנחנו משחררים 4,000 חיילי סדיר ומעבירים אותם למערך המילואים

יוסף טייב:  מן הסתם יש נשר ויש מי שיוצא לקצונה, עוברים כ-4,000

יוסף טייב:  חלק גדול לא עבר כי הוא נשאר בסדיר, אני מזכיר שהעברנו את חיילי הסדיר לשירות מילואים בתוך היחידות הסדירות שלהם

יוסף טייב:  כמובן - - -     

אלעזר שטרן: שלשום נהרג חייל כזה

יוסף טייב: כן, יש אלפים כאלה

יוסף טייב:  לצערי, כמו שאמר חבר הכנסת שטרן, חלק מהם נפגעים כך שגם הכמות הזאת תקטן ביחס למה שתכננו

יוסף טייב:  זה לגבי החיבור בין הסדיר למילואים שהוא משמעותי מאי-פעם

יוסף טייב:       המלחמה מחייבת חזרה לכשירות גם בתוך הגדודים עצמם

יוסף טייב:  יש גדודי מילואים שנלחמו כתף אל כתף עם הסדיר וביצעו את אותם המשימות וספגו בעצמם עשרות נפגעים

יוסף טייב:  יש גדודי מילואים שחלק מהאנשים שהיו בהם לא ימשיכו לשרת בגלל העצימות ובגלל האירועים וזה מוריד עשרות חיילים בממוצע

יוסף טייב:  הזנת גדודי המילואים היא קריטית

יוסף טייב:  אני רוצה להגיד שאנחנו עושים לא מעט פעולות שקשורות בהרחבת היקף המשרתים וצמצום העומס על הפרטים

יוסף טייב:  נידבנו והחזרנו מפטור אנשים שלא עשו מילואים, מדובר ב-50,000 חיילים

יוסף טייב:  הרבה מכך נובע ממוטיבציה של חיילים שרצו

יוסף טייב:  המדיניות שלנו מאפשרת חזרה

יוסף טייב:  חלק מהם היו במאגרים, לא עשו מילואים שנים והפעלנו אותם וחלק בכלל יצאו לפטור וביקשו לחזור

יוסף טייב:  הפעלנו אלפי אנשים למשימות תומכי לחימה, אחזקה, נהיגה וכולי

אלעזר שטרן: למה לא הפעלתם את כולם?      

יוסף טייב: כי זה מול צורך, אנחנו מחזיקים את המאגרים - - -     

אלעזר שטרן: אתה בא לפה עם צורך, יש מילואימניקים לוחמים שקיבלו פטור כבר מזמן, חלק מיד לאחר שהשתחררו וחלק בגילים הרבה יותר צעירים ממה שאנחנו מדברים פה

אלעזר שטרן:  אתה אומר שהפעלתם 50,000

אלעזר שטרן:  יכול להיות שחלק בגיל 47 וחלק בגיל 43

אלעזר שטרן:  אני שואל למה לא הפעלתם את אלה בני 32–34 שנתתם להם פטור בזמנים שחשבנו שלא צריך את כולם במילואים

יוסף טייב: אז אענה

אלעזר שטרן: רק רגע, אשאל עוד דבר: למה אתם לא עושים הסבה – ואם אתם עושים הסבה אז אמור לנו – למאגרים שלמים של לוחמים כמו משרתי חיל הים שאנחנו יודעים שהם לא עושים מילואים והם האנשים הכי טובים שיש

אלעזר שטרן:  למה לא עושים את ההסבה האמורה לפני שמוסיפים נטל על הקיים

אלעזר שטרן:  אנחנו מדברים על אלו שעל המגרש, עוד לא דיברנו על אלה שלא על המגרש, נגיע גם לזה

מאיר כהן: שאלתי את היועץ היחיד שלי שלא גויס למילואים למה והוא אמר שזה בגלל שהוא לוחם בחיל היום

מאיר כהן:  לוחם, בחור צעיר

יולי יואל אדלשטיין: לי יש כזה מן היחידות המיוחדות

אלעזר שטרן: אז זו השאלה, למה לא לעשות זאת במקום להאריך לכאלה שלא עושים

יוסף טייב: האופן שבו אנחנו פועלים הוא כזה שאנחנו מחזיקים מאגרים גם כדי להקים סד"כ

יוסף טייב:  הקמנו שני גדודי מילואים לטובת חטיבת השומר כדי להקל על הנטל

יוסף טייב:  אנחנו לא מעבירים את האנשים ליחידות באופן אוטומטי - - -     

אלעזר שטרן: למה?     

יוסף טייב: אני מסביר

אלעזר שטרן: אני מבין שאתה מסביר, אשאל אותך יותר, שי, אם אתה רוצה להבין

אלעזר שטרן:  למה אתם שומרים מאגרים, הרי זה הזמן עבורו שומרים מאגרים

אלעזר שטרן:  אתה בא לכאן על מנת להאריך ולהכביד את העומס המוטל על אלו המשרתים

אלעזר שטרן:  אנחנו יודעים שאתה בא לבקש אותם אחרי שהם כבר כמעט חמישה חודשים במילואים

אלעזר שטרן:  תעבוד יותר קשה, תלך לכל אותם האנשים שנמצאים שם, ואל תגיד לי שאתם שומרים מאגרים

אלעזר שטרן:  למתי תשמור מאגרים אם לא לעכשיו?     

יוסף טייב: חבר הכנסת שטרן, אני מסביר שוב, במשך שנים שמרנו מאגרים כדי להפעיל - - -     

אלעזר שטרן: את זה הבנתי

יוסף טייב: תן לי רק לענות

אלעזר שטרן: בבקשה

יוסף טייב: תודה

יוסף טייב:  הקמנו פלוגות עוף החול של 200 לוחמי שריון, 7,200 הגנת יישובים, 100 לוחמי שריון לתגבור מסגרות, 240 לוחמי הגנה אווירית, 10,000 בני המקום, 120 לוחמי מעברים, 300 סד"כ שיטור, שני גדודי חטיבת השומר ועוד שניים שיקימו וכן צוותי איסוף

יוסף טייב:  ברור שאנחנו עושים את הדבר הזה כי המשימות מתפתחות ואנחנו מחליטים בנקודת זמן מסוימת שיש להפעיל סד"כ מסוים לטובת משימה שהוא רלוונטי אליה

יוסף טייב:  עד כאן מקורות כוח האדם לפני שאנחנו מבקשים להאריך ולפני שאנחנו הולכים להביא מבחוץ

מאיר כהן: אבל תסכים איתי שנוח לכם שיש קבוצות של אנשים נהדרים שאחרי ארבעה חודשים אתה אומר שייקחו צו ויבואו לעוד 70 ימים והם יבואו כי הם נושאים בנטל והכול בסדר

מאיר כהן:  השאלה היא אם אתם ממצים את כל האופציות שיש לכם לפני שמעמיסים על אותם אנשים עוד ועוד מילואים

מאיר כהן:  האם אתה יכול להגיד לנו שחיפשתם מסביב, שגייסתם ושהבנתם שהאנשים הללו יקרסו, הם יעשו את הכול אבל הם יקרסו בסוף, הנשים שלהם תקרוסנה

מאיר כהן:  אני מסתכל על הבן שלי חוזר אחרי ארבעה חודשים, אני מסתכל על הכלה שלי, אימא לשלושה ילדים כשהגדול הוא בכיתה א'

מאיר כהן:  זה מדהים, הם נמצאים בעולם שאולי אנחנו קצת לא מבינים

מאיר כהן:  אני רוצה שתתייחס להיבט הזה, תגיד לי שהצבא ברוב חוכמתו ממצה את כל האפשרויות לפני שהוא הולך לאותם האנשים

אלעזר שטרן: אם כבר הפרענו לך, שי, סליחה

אלעזר שטרן:  אני אינני מסתפק בדברי חברי, חבר הכנסת כהן, שתגיד לי שהצבא עושה את הכול

אלעזר שטרן:  אני אומר לך שהצבא לא עושה את הכול

מאיר כהן: הוא יודע, הוא היה ראש אכ"א

יוסף טייב: היה

אלעזר שטרן: אני כבר 15 שנים לא שם, עזוב

אלעזר שטרן:  אני מדבר על זה כי גם הבן שלי עוד לא השתחרר מהיום הראשון ואין לי בעיה עם זה

אלעזר שטרן:  גם לא אין בעיה, לאשתו שיש לה תינוק בן שבועיים ועוד שלושה ילדים - - -     

קריאה: בטוח שקשה לה

אלעזר שטרן: יש לי עוד חתן שעוד לא השתחרר, עוד שניים שמשתחררים ביום חמישי והם יבואו שוב אם יקראו להם

אלעזר שטרן:  אני למדתי שהנתונים שאתם נותנים לנו פה, אתם הולכים לזירות הקלות לכם ואנחנו נותנים לזה יד

אלעזר שטרן:  הבעיה היא לא אתה, הבעיה היא אני

אלעזר שטרן:  תבוא ותגיד את מה שאנחנו מבינים

אלעזר שטרן:  אם יגידו לנו שאין חיילים אז לא נאשר? אתם לוקחים אותנו לשם בכוונה

אלעזר שטרן:  אתם לוקחים אותנו לשם בגלל שאתם יודעים חברי ועדת החוץ והביטחון מבינים את הצורך הזה כשתלחצו אותנו אל הקיר

אלעזר שטרן:  אם תגידו שאין ברירה אלא להאריך

אלעזר שטרן:  מהתחושה שלי, לא מבעלי התפקידים שהזכרנו כאן, אני מכיר את הפנים שלהם, גם של כאלה שלא קראתם להם בכל מה שאמרת

אלעזר שטרן:  אני מכיר גם כאלה בכל הוורסיות

אלעזר שטרן:  אתמול בלילה נתתי לך דוגמה ואמרת לי, נגיד שהנחת את דעתי, על חבר'ה בני 18 וחצי שעוד לא קראתם להם

אלעזר שטרן:  בסדר, אתה אומר שככה אתם עובדים

אלעזר שטרן:  אבל מה שאני אומר, תשאל את קמל"ר לשעבר שיושב כאן, שאל אותו כמה אנשים שוחררו ועוד לא קראו להם ואל תגיד לנו עכשיו את המובן מאליו ותשים לנו את הרשימה של כל אלה שקראתם להם, כל ההכשרות שעשיתם

אלעזר שטרן:  הכול מאוד יפה אבל כשאתה בא להאריך אז תגיד לנו שאין חייל ואין צוות שהשתחרר, אין יחידה שלא קראתם להם או שהם לא על הגרף של תעסוקה, הקמה או אימון בטווח הנראה לעין

אלעזר שטרן:  אתה לא אומר את זה, אתה מספר לנו למי כן קראתם

אלעזר שטרן:  זה יפה

אלעזר שטרן:  בסדר, תקבלו צל"שים על כל אלה שהבאתם, אבל לא שאלנו לגבי זה

אלעזר שטרן:  תגיד לי כמה יש כאלה בתוך המאגר, עדיין אצלכם, שאתה אומר שאתם שומרים אותם

אלעזר שטרן:  למה אתם שומרים אותם? שתגידו לנו בעוד חודשיים שאתם רוצים להאריך שוב למילואימניקים שכבר עושים? אתה צריך לבוא ולהגיד שמיציתם את הכול

אלעזר שטרן:  עזוב אותך את אלה שאתם לא יכולים למצות בגלל שהבניין הזה אמר לכם: "אל תגעו בהם", זאת בעיה אחרת והיא לא בעיה שלכם

אלעזר שטרן:  אבל בתוך אלה שכן אצלכם, ששחררתם אותם, שהם יכולים, שם אתה צריך לבוא אלינו ולא להגיד את ה-50,000 שאתם כבר שמים אותם אלא לדבר על אלו שנשארו לפני שמעלים את הגיל של האחרים

אלעזר שטרן:  תגידו שמיציתם את כולם, שלקחתם לוחמים מחיל הים, מוכשרי 05, ועשיתם להם אימון של שלושה שבועות ועכשיו הם יכולים לעשות מילואים למרות שעשר שנים הם לא עשו מילואים

אלעזר שטרן:  כך הדבר גם לבוגרי אגוז שחשבנו שאפשר לשחרר ולא קראתם להם, אולי רק לבני מקום, אבל לא קראתם להם להר דב או לחאן יונס

יולי יואל אדלשטיין: כן, ליוצאי יחידות מיוחדות

אלעזר שטרן: זה מה שאתה צריך להגיד לנו

אלעזר שטרן:  שי, התחושה שלי היא שאתם מזלזלים בנו, תדע את זה, תודה

יולי יואל אדלשטיין: שי, בבקשה

יוסף טייב: טוב

מאיר כהן: שי, אתה רוצה מים? 

יוסף טייב: שי, אתה רוצה מים, אני חושב, טוב, לא יודע, אני חושב שזו הייתה צורת התבטאות - - -     

אלעזר שטרן: אתה יודע כמה אני מגן עליכם

יוסף טייב: זו הייתה מתקפה לא נעימה וגם לא עניינית אבל מותר לך להגיד מה שאתה רוצה

מאיר כהן: אי-אפשר להגיד שהיא לא עניינית

יוסף טייב: שאלת אם אני רוצה מים, זו כוס המים ששתיתי עכשיו

שפרה שחר: זה דווקא לגופו של עניין

אלעזר שטרן: מרוב שלא נעים לי אני צריך מים, בגלל מה שאתם עושים לנו

יוסף טייב: בסדר, לרוויה

יוסף טייב:  לקחנו גם מחיל הים, אפילו אנשים שהסבנו אותם

אלעזר שטרן: שי, אל תגיד "גם", תגיד: "את כולם"

אלעזר שטרן:  זה מה שאני רוצה לשמוע

יוסף טייב: אני לא אגיד "את כולם"

יולי יואל אדלשטיין: אלעזר, תן לו לדבר

יוסף טייב: יש פה עניין מקצועי, כשמרימים גדודים צריך להביא אנשים שמתאימים כדי להקים סד"כ מחדש

יוסף טייב:  כשרוצים - - -     

שפרה שחר: - - -     

יולי יואל אדלשטיין: גבירתי היקרה, אני לא צריך לקרוא אותך לסדר שלוש פעמים, את פשוט תצאי מהאולם אם תאמרי משהו שלא בזכות הדיבור, אוקיי? שי, בבקשה

יוסף טייב: כשרוצים להקים ארבעה גדודים כדי להקל על נטל השמ"פ וכדי לשנות את גרף התע"מ צריך לשים את התשתית לגדודים, צריך למנות את המפקדים, צריך לשים אימון הקמה וצריך לבנות את זה

יוסף טייב:  הסברתי קודם שבנינו ופירטתי את כל הדברים ששמנו כדי לעשות את הדבר הזה

יוסף טייב:  בכל מקום שזה מול מסגרת זימנו אלפי אנשים ובדקנו את הכשירות שלהם והקמנו יחידות כמו שפורט קודם

יוסף טייב:  אני חוזר אחורה, מה שנאמר על העומס שיש על אנשי המילואים לא קשור רק לגיל הפטור אלא לאנשי המילואים בכל הגילים

יוסף טייב:  יש עומס מאוד משמעותי על אנשי המילואים, אני לא מכחיש את זה וזה יבוא לידי ביטוי בתזכיר החוק

מאיר כהן: אבל תסכים איתי שאיש מילואים שיש מאחוריו אישה וילדים בבית - - -     

יוסף טייב: חבר הכנסת כהן, מאחורי איש מילואים בשנות השלושים המוקדמות שלו יש אפילו אתגרים גדולים יותר בהיבט של אישה וילדים בבית - - -     

מאיר כהן: אין אתגרים יותר גדולים

יולי יואל אדלשטיין: הוא מתכוון לגיל הפטור

יוסף טייב: אנחנו עוסקים פה בגיל הפטור

יוסף טייב:  כשאני משווה בין גיל 30 לגיל 40 יכול להיות שהאתגר לצעיר גדול יותר, אני מניח שאלו הדוגמות שנתתם פה

יוסף טייב:  אני לא מכחיש את העומס ולא מכחיש את מה שהמלחמה הזאת תובעת מאיתנו ואת מה שהגדודים הללו יידרשו לעשות

יוסף טייב:  אני כן אומר, חבר הכנסת שטרן, ביססת את הטיעון שלך על שמירת מאגרים

יוסף טייב:  הסברתי קודם שצה"ל החזיק במשך שנים תפיסה שאומרת שמשאירים ביחידות את מה שצריך עד 120% לפי תקינה, נשקים ומודל אימונים ואת כל היתר מעבירים למאגר וחלק פוטרים אותם כדי שבעת מלחמה כמו בעת הזו נוכל לקרוא לאנשים מהמאגרים ולהקים איתם סד"כ

יוסף טייב:  אנחנו לא משתמשים בכל הסד"כ ושופכים אותו באופן מיידי לתוך היחידות אלא מנסים לעשות את זה בהתאם לבנייה, ליכולת, לסד"כ ולמה שצריך להקים

יוסף טייב:       לגבי השינוי בתפיסה שלנו: עצרנו את כל מה שבידיים שלנו מעבר לגיל הפטור, כל מה שקשור בפטורים דיפרנציאליים וסלקטיביים

יוסף טייב:  דיפרנציאלים פירושו מקצועות שבכלל לא עושים מילואים ועד עכשיו אנחנו שחררנו אותם – סמב"ציות, מדריכות וכולי – עצרנו את זה כרגע כמדיניות

יוסף טייב:  לגבי כל מה שקשור בפטור סלקטיבי שאומר לצמצם את היחידות לאחוזי איוש נמוכים, רק בשבוע שעבר ראש אכ"א אישר להגדיל את אחוז האיוש בכל אחת מהמסגרות כדי לפזר את הנטל באופן יותר טוב

יוסף טייב:  בכלל, כגישה, אנחנו עוברים ממקום של דיוק וצמצום להרחבה

יוסף טייב:  לא אמורים להיות אנשים שעוברים משירות חובה או קבע היישר לפטור

יוסף טייב:  כולם, גם אם הם נטולי יחידה, תקן או נשק, נכנסים למאגרים שממוצים בעת הצורך

יוסף טייב:  או שאחרי כמה שנים ניתן יהיה למצות אותם בצורה משמעותית יותר

יוסף טייב:  זה לגבי מה שאנחנו עושים

יוסף טייב:       עוד עניין אחד שאנחנו עוסקים בו, מן הסתם יש פה 1,800 לוחמים שהולכים לעשות תעסוקות בשנה הקרובה אבל מדובר בעצם ב-6,000 אנשים

יוסף טייב:  יש לא מעט אנשי מילואים במפקדות השונות וגם הן מופעלות במודל שונה לגמרי ממה שהתרגלנו ומחזיקות רציפות מבצעית

יוסף טייב:  גם שם אנחנו רוצים להרחיב את כמות האנשים שמתחלקים בנטל

יוסף טייב:       לעניין הצורך הנוכחי, כרגע אנחנו מדברים על 6,715 אנשים שאמורים להגיע לגיל הפטור אם הוראת השעה האמורה לא תאושר

יוסף טייב:  כ-2,200 מתוכם הם ביחידות ייעוד קדמי וכ-1,800 אמורים להיות בתעסוקה עוד השנה

יוסף טייב:  מדובר בקצת יותר מ-1,000 לוחמים, 600 תומכי לחימה, 70 קצינים לוחמים, 69 קציני תומכ"ל

יוסף טייב:  יתר הסד"כ נמצא גם במפקדות וגם במשימות משלימות – שיטור צבאי, מודיעין, נפגעים ועוד

מאיר כהן: אמור בבקשה כמה מילים על המעטפת שאתם נותנים להם

יוסף טייב: מיד אגיע לזה

יוסף טייב:  כמו שהסברתי בעבר, אנחנו חושבים שלא נכון להפריד בין מדרגים ולהאריך רק ללוחמים

יוסף טייב:  מדובר בעניין ערכי אבל גם בגלל שהצבא כולו נמצא בעצימות הפעלה גדולה, גם במפקדות וגם במרכיבים המשלימים

יוסף טייב:  מי שלא נזדקק לו לא יופעל כך שהארכת גיל הפטור לא גוררת הפעלה מיידית אלא מגבירה את היכולת לפזר את הנטל בצורה משמעותית יותר

יוסף טייב:       לגבי מה ששאל חבר הכנסת כהן, בפעם הקודמת שהגענו לכאן עמדתם על הנקודה שקשורה במעטפת אנשי המילואים

יוסף טייב:  מאז עבר מה שצריך בחוק ובהחלטות הממשלה

יוסף טייב:  המדובר בתוכנית שנקראת "מגויסים למילואים"

יוסף טייב:  התוכנית מגלמת סדר גודל של תשעה מיליארדי שקלים

מאיר כהן: אתה יודע שלשישה מתוך תשעת המיליארדים האמורים אין מקור תקציבי עדיין?     

יוסף טייב: יש לנו תוכנית מפורטת - - -     

מאיר כהן: אני מכיר את התוכנית

יוסף טייב: מדובר במענקי הלחימה בחיתוך של מדרג קדמי ומדרג עורפי וכן המענקים לצו 8 שמשולמים

יוסף טייב:  גם מענקי המשפחה משולמים

יוסף טייב:  קרן הסיוע והמרכז לחיילי המילואים עובדים ביתר שאת

יוסף טייב:  יש תוכנית מסודרת שהולכת לפי תאריכים

יוסף טייב:  בינתיים מה שהיה צריך להתממש - - -     

אלעזר שטרן: ויש מקורות תקציביים לכל מה שאמרת?      

יוסף טייב: כל מה שאמרתי שמשולם – משולם

יוסף טייב:  יוצא כסף כל חודש

אלעזר שטרן: ולא חסר?     

יוסף טייב: לא, לא חסר, ולא חסר גם בקרן הסיוע שהגיע לכ-90 מיליון שקלים

יוסף טייב:  אני מזכיר שזה התחיל ב-70 מיליוני שקלים וזה הורחב מאז

מאיר כהן: אני חושב שהבעיה הייתה מחסור בפונים

יוסף טייב: זה התחיל ב-70 מיליוני שקלים והורחב

יוסף טייב:  יש עכשיו עלייה גדולה בכמות הפניות בגלל שהרבה מהחיילים השתחררו ועכשיו הם פנויים לדבר הזה

יוסף טייב:  יש הרבה נציגים שפרוסים בשטח, יש ועדת חריגים שמקיים אותה קמל"ר באופן אישי, ועדת ערעורים שאני מקיים אותה

שרון ניר: המסגרת גדלה?     

יוסף טייב: כן

שרון ניר: כמה יש שם עכשיו?     

יוסף טייב: עברנו את ה-90, אנחנו לא תקועים על כסף

מירי פרנקל-שור: הפננו את תשומת ליבם של נציגי מערכת הביטחון לכך שיש ניכוי של 25% מכל סכום שמתקבל על ידי הקרן

מירי פרנקל-שור:  הדבר נובע מכך שרואים את זה כהכנסה אבל אין מדובר בהכנסה

מאיר כהן: בשבוע שעבר העליתי הצעת חוק בנושא הזה והכנסת דחתה אותה

אלעזר שטרן: הקואליציה

מאיר כהן: הקואליציה דחתה את הצעת החוק

מאיר כהן:  למה צריכים לנכות להם 25%, למה?      

מירי פרנקל-שור: נכון, מדובר הרי בפיצוי ולא בהכנסה ולכן כל התפיסה צריכה להשתנות

מירי פרנקל-שור:  שאלה שנייה, האם יש מעטפת נוספת לכל מי שאתם רוצים לדחות לו את הפטור מחמת גיל והוא נושא פעמיים בנטל

מירי פרנקל-שור:  הוא נושא בנטל של המילואים אבל אתם דוחים לו את גיל הפטור

יוסף טייב: אומר מילה אחת לגבי ההתנהלות

יוסף טייב:  כרגע אנחנו מביאים את האנשים לתעסוקות תחת צו 8 כי חוק המילואים לא מאפשר את הפעלת הגרף

מירי פרנקל-שור: אתה סותר את דבריי או עונה להם?      

יוסף טייב: אענה על הכול, אני משלים את הנושא הקודם

יוסף טייב:  רציתי לומר שכשאנחנו נמצאים בצו 8 בנינו מעין הוראות זימון רלוונטיות לשמ"פ ובתוך הדבר הזה זה בעיקר מתן ההתראה, הוצאת צווים עם תאריכים לאנשים

יוסף טייב:  יציבות ככל שניתן בתיאום עם אגף המבצעים כדי שלא תהיה הפעלה דרקונית של צווים

יוסף טייב:  קבענו מדיניות לסטודנטים, חופשות ורענונים וכן ימי שמ"פ להפעלה בתוך צו 8 עבור כוחות ביטחון, שוטרים, סטודנטים וכמובן שכל מיני דברים פרטניים שאני מניח שאתם מכירים מהוראות הזימון לשמ"פ: לידות, אבל וכן הלאה

יוסף טייב:  אנחנו מטילים על עצמנו, בצדק, מדיניות מגבילה למרות שמדובר בצו 8, כל עוד אנחנו מנהלים גרף לחימה ולא מתפתחים לתרחיש עצים יותר של הפעלת מילואים

יוסף טייב:       מעבר לזה, אנחנו מודעים לכך שבמסגרת הבאת חוק המילואים עצמו, עם הגילים הארוכים יותר והמשך הארוך יותר, אנחנו עוסקים בחקיקה משלימה

יוסף טייב:  אנחנו קוראים את הוראות הציבור, ראיתי שיש נכון לאתמול 895 הערות ציבור על החוק, נבדוק אם יש דברים שפיספסנו

יוסף טייב:  אנחנו ניתן תיעדוף למבצעים תעסוקה מבצעית ונתייחס למי שהפכנו אותם למוחרגי גיל

יוסף טייב:  אנחנו בתוכנית עבודה של צה"ל לגבי פרויקט "מילואים בתנופה" – טיפול במפקדים, יחידות וכן הלאה

יוסף טייב:  אנחנו רוצים להגדיל אותה באופן משמעותי לאור היקף הסד"כ שיופעל

יוסף טייב:  בשורה התחתונה אני רוצה להגיד שהגדודים הם על רצף, גם אלה שיצאו עכשיו כדי להתרענן ובאים לתע"מ הם על רצף בגלל כל הדברים שפירטתי והזנה של סד"כ כשיר מלמטה, של הסד"כ הצעיר, ובגלל היקף הנפגעים

יוסף טייב:  אנחנו סבורים שהעניין הזה של היערכות לגיל הפטור והארכת הוראת השעה הם הכרחיים בשביל לשמור על הכשירות

יוסף טייב:  הגדודים ירדו באופן טבעי אבל גם באופן משמעותי במספרים, בכשירות, באנשים שימשיכו לבצע

יוסף טייב:  כדי לעשות את הדבר הזה ולשמור על החדות ועל היכולות למלחמה

מירי פרנקל-שור: גם לאימונים?     

יוסף טייב: לא דיברתי על האימונים, דיברתי על גדוד שכבר התחיל את המלחמה

יוסף טייב:  שלשום הייתה לי שיחה עם מג"ד מילואים והוא אמר שהיו רשומים X, חלק מהאנשים לא היו בעומס וחלק לא היו מתאימים

יוסף טייב:  יש נפגעים בגדודים וכולי

יוסף טייב:  בסוף אנחנו מחזיקים מצבת כוח אדם פחותה מאשר הייתה בתחילת המלחמה

יוסף טייב:  יש מלחמה ולכן העניין הזה של לחזק את הסד"כ קשור בזה שבשלב הנוכחי ציר ההזנה שבא מלמטה הוא מעוכב וגם מצומצם בגלל הדברים שפירטתי קודם ולכן אנחנו סבורים שכדאי לחזק את הכשירות של היחידות

מירי פרנקל-שור: אלה שתי הצעות שנמצאות כרגע בתזכיר

יוסף טייב: בתזכיר - - -     

מירי פרנקל-שור: בתזכיר, אבל זה קשור בהצעת החוק של - - -     

יוסף טייב: בתזכיר מדובר על העלאת גיל הפטור ל-45, מה שאנחנו עוסקים בו עכשיו הוא דחייה בשנה אחת

יוסף טייב:  ממילא, גם אם יאושר החוק ונעלה ל-45, הרי זה לא שנעלה מישהו ל-45, עד שזה ייצבר ייקח חמש שנים, ממילא מדובר באותו הסד"כ שאנחנו מבקשים להאריך לו ל-41 ואז הוא ימשיך ויתקדם

יוסף טייב:  זה לא אותו חוק אבל שני הדברים קשורים זה בזה

מירי פרנקל-שור: מה שהסברת עכשיו לא קשור בהצעת - - -      

יוסף טייב: נכון, אבל הדברים קשורים

מאיר כהן: שי, תתקנו את הצעת החוק הבאה, דחיתם את ההתנדבות ל-66, תוסיפו שנתיים

יוסף טייב: אתה רוצה להתנדב? בסמכותו של רח"ט תומכ"א להחריג

יולי יואל אדלשטיין: הוא רוצה לברוח מכמה הצבעות

יולי יואל אדלשטיין:  בבקשה, תת-אלוף פרידמן, קצין מילואים ראשי

הושע פרידמן: חברים, שלום

הושע פרידמן:  אנחנו עומדים בפני שינוי גדול

הושע פרידמן:  עוד אין בהירות מבצעית, משך, לאן זה הולך

הושע פרידמן:  ברור שאנחנו צריכים לעשות שינוי גדול במילואים

הושע פרידמן:  הכלל הוא שצריך לחזק את זה מאלף סיבות

הושע פרידמן:  צריך לעשות את זה בצורה מאוזנת והדרגתית במידת האפשר

הושע פרידמן:  החלק הכי קל בכל החוק המתהווה הוא הארכת גיל הפטור

הושע פרידמן:  אומר שבמילואים הסיפור לא עובד עם חוקים, מדובר במערכת מתנדבת בעיקרה

מירי פרנקל-שור: זה לא נכון

הושע פרידמן: יש חוק, אבל בסוף מי שלא רוצה לא עושה

הושע פרידמן:  מדובר באנשים שהם ליבת הגדוד

הושע פרידמן:  החבר'ה הוותיקים ששרדו עד עכשיו הם האנשים הכי חזקים ובדרך כלל הם הרבה יותר מבוססים כלכלית ומבחינת היכולת שלהם לעשות את זה

הושע פרידמן:  החלקים הקשים עוד יבואו לנו ונצטרך להבין איך אנחנו תומכים בדבר הזה כאשר יש ברקע כמובן חלוקת נטל לא סבירה – אני לא מדבר על הנושא הפוליטי בקרב החברה הישראלית – אבל גם בתוך הצבא

הושע פרידמן:  יש דיפרנציאליות אדירה בין יחידות גם במה שאנחנו צריכים וגם בנטל שכרוך בדבר הזה

הושע פרידמן:  מכאן גם הפיצוי והמעטפת

הושע פרידמן:  עברנו פה מ-11 ימים בממוצע לשינוי מטורף

הושע פרידמן:  תחשבו מה זה עושה למשפחות

הושע פרידמן:  יש לי חמישה ילדים במילואים שחוזרים עכשיו לעוד 40 ימים בהפרש של חודש ומשהו, זו לא שמחה גדולה אבל זאת המציאות שלנו

הושע פרידמן:  צריך לראות, מדובר פה עד סוף השנה

הושע פרידמן:  אנחנו צריכים לתכנן בחוכמה ולראות שמצד אחד אנחנו נשמור על הצה"ל

מאיר כהן: אתה משכנע את המשוכנעים

מאיר כהן:  לפני כשנתיים ביקשתי על גבי שולחן ועדה זו לדבר על נושא שכיניתי: "צה"ל ויתר על המילואים שלו"

מאיר כהן:  ישבו כאן מהרמטכ"ל ואנשי אכ"א, הסתכלו עלי כאילו נחתי מהירח ואמרו לי משהו כמו: "מה אתה ומי אתה, היום אנחנו צריכים צבא קטן וחכם"

מאיר כהן:  כבר אז אמרנו שמי שהיה במילואים 30 שנה והיית 30 שנה במילואים – הוא היה מפקד שלי, האיש הזה, לא שלמדתי הרבה – אמרנו את המובן מאליו, שהאתגרים של המדינה לא מאפשרים ויתור על אנשים המילואים ובכל זאת יצאנו מכאן עם תחושה שהצבא לא נתן פתרונות והצבא נשאר איתן בדעתו

מאיר כהן:  השאלות הן לא שאלות שבאות להתחכם או חלילה לערער את מה שאתם מבקשים

מאיר כהן:  אנחנו רוצים לשאול אם מיציתם את הכול, אם אתם יודעים להתמודד עם כך שישנם חלקים שעליהם המעמסה גדולה יותר

מאיר כהן:  אני הייתי בגדוד מילואים שכל הזמן עשינו יותר מכולם, לא קיטרנו, יכול להיות שאז קיטרו פחות, אבל לא היו לנו אתגרים כמו היום

הושע פרידמן: חד-משמעית

הושע פרידמן:  אני חושב שמה שעומד על הפרק בדיון הזה הוא קל ואני תומך בו

הושע פרידמן:  אני לא כמו שי, אני איש מילואים, צמחתי מתוך הסיפור הזה ואני מביא זווית אחרת למרות שכרגע אני על מדים ואנחנו אמורים להיות מתואמים

הושע פרידמן:  אני הרבה שנים בסיפור הזה

אלעזר שטרן: אתה נותן את אותה הזווית

אלעזר שטרן:  רציתי לשמוע לא כמה גייסתם וכמה העברתם ממערך למערך, רציתי לשמוע כמה לא העברתם, כמה בעלי כושר קרבי יש במילואים שלא קראתם להם, כמה צוותים ופלוגות שחררתם ולא קראתם להם עדיין

אלעזר שטרן:  זה מה שאני רוצה לשמוע

הושע פרידמן: אני לא בקיא בכל הדברים שאמרת

הושע פרידמן:  השאלות הללו הם חשובות

מירי פרנקל-שור: יש נתונים - - - בצבא? אתה אומר שהאוכלוסיות הוותיקות הן מבוססות יותר?     

הושע פרידמן: חד-משמעית

קריאה: אנחנו יכולות להוכיח שלא

הושע פרידמן: תזמינו אותי פעם על אזרחי ואנסה להסביר מה זה מילואים בקטע הרך של זה

הושע פרידמן:  לא בקטע של נתונים

הושע פרידמן:  איך זה באמת עובד מהצד של מג"ד המילואים, הרי בסוף זאת משפחה - - -     

מירי פרנקל-שור: - - - מג"ד

הושע פרידמן: כן, כרגע אני חושב, היית מג"ד מילואים ותמיד הצבא רצה מילואימניקים צעירים, אנחנו תמיד רצינו מילואימניקים זקנים בגלל שזאת הליבה

הושע פרידמן:  אלו המפל"גים, הקצינים הכי טובים

הושע פרידמן:  אני ממליץ לכם לצאת למלחמה עם הושע בן 65 ולא עם הושע בן 24, אני אומר את זה באחריות

הושע פרידמן:  אני רץ קצת פחות טוב אבל יש לי הרבה מאוד ניסיון וכדומה

הושע פרידמן:  בסך הכול, הרי במציאות כל הרוצים יישארו גם בגיל הרבה יותר מאוחר ויחזיקו אותם כי הם נחוצים

הושע פרידמן:  פה מדובר על סף של חוק

הושע פרידמן:  אני חושב שזה מידתי, שזה נכון, אני חושב שנצטרך לשמור, גם ההערות שלך, חבר הכנסת שטרן, גם לראות שאת כל השינוי הגדול הזה צריך לעשות בצורה טובה ובשיח

הושע פרידמן:  אני לא בטוח שהצבא תמיד מבין, כשהייתי קמל"ר תמיד אמרתי שהמילואימניקים נמצאים במתחם העיוורון של הצבא בגלל שהחבר'ה לא עשו מילואים והם לא היו בדבר הזה

הושע פרידמן:  אני אומר את זה עכשיו

הושע פרידמן:  אני אוהב את שי ומעריך מאוד את העבודה של הצבא ואני חושב שמקומו של קמל"ר להיות, השיח בסוף יבנה, זה חייב להיות שיח דו-צדדי כדי לבנות את השינוי הגדול הזה

הושע פרידמן:  שתי הערות: הסדיר והמילואים הם דבר אחד ולא ניתן להפריד אותו, כשאתה נותן למילואימניקים לעשות תעסוקה ביו"ש אתה יכול לאמן את הסדיר ולבנות את הרציפות

הושע פרידמן:  אני לא מדבר על זה שהיחידות כל כך מעורבבות היום עד שקשה להפריד אותם, מדובר בשינוי אדיר

הושע פרידמן:  בכל גדוד שיריות יש כיום שתי פלוגות מילואים

הושע פרידמן:  הדבר השני, שירות המילואים הוא גם גורם ממזג, ממתן, בונה את כל השליחות הציוניות שבעיני היא לא מובנת מאליה

הושע פרידמן:  אנחנו צריכים לראות שאנחנו לא שוחקים ולא הורגים את עצמנו בתוך כל האי-שוויון

שרון ניר: זה בסדר מה שאתה אומר אבל מדובר באנטי-תזה להצעת החוק שמונחת כאן

הושע פרידמן: אני חושב שלא, שרון, אבל אני חושב שבקטע הזה, יכול להיות חלקים אחרים בחוק שאת צודקת, בקטע הזה של אותה הוותיקיאדה, שתישאר כך או כך, ומי שירצה ילך כך או כך – לא משנה מה אנחנו נחליט פה

מירי פרנקל-שור: - - -     

הושע פרידמן: אבל אנחנו עוסקים בחוק, אנחנו בית המחוקקים ולכן צריך להכניס את זה לחוק

אלעזר שטרן: אתה הקמל"ר השלישי שמגיע לפה, אנחנו יודעים את זה

יולי יואל אדלשטיין: נחזור למסגרת הדיון, אני רוצה להבהיר, כשהיה כאן רח"ט תומכ"א בפעם הקודמת והביא את הוראת השעה הדאיגו אותנו שני דברים

יולי יואל אדלשטיין:  הנושא של המעטפת, כי הנטל גדל

יולי יואל אדלשטיין:  למחרת הייתה מסיבת עיתונאים של שר האוצר ושר הביטחון שדיברו על תשעה מיליארד שלחלקם יש מקור תקציבי

יולי יואל אדלשטיין:  אני יכול לתת צפירת הרגעה כי כבר התחלנו בדיוני תקציב הביטחון במסגרת דיוני התקציב הכללי ושם נמצאים הכספים האלה כפי שגם הוצג שלשום

יולי יואל אדלשטיין:  ברגע שהכנסת תצביע אנחנו מעריכים שיהיה מקור תקציבי לכל הדברים האלה אבל עדיין יש פערים

יולי יואל אדלשטיין:  אני בטוח שתכף נשמע על כך

יולי יואל אדלשטיין:  יש הטבות למילואימניקים סטודנטים ויש דברים שקשה לכמת אותם

יולי יואל אדלשטיין:  אני זוכר שאמרתי את המשפט הזה בישיבה הראשונה שעסקה בנושא הזה, שיש מוסדות במדינת ישראל שמבינים שאנחנו במלחמה ויש כאלה שלא, וזה המצב

יולי יואל אדלשטיין:  הסטודנט שילם שכר לימוד למוסד ולא ידע אם מדובר במוסד שיתחשב במצב המלחמה או לא

יולי יואל אדלשטיין:  אין המדובר רק בסטודנטים

יולי יואל אדלשטיין:  הובא אלי אתמול סיפור של מתמחה ברפואה שסיים עכשיו ארבעה חודשים כרופא בעזה ועכשיו צריך לעבור את המבחנים

יולי יואל אדלשטיין:  הוא פנה וביקש דחיה / הקלה / התחשבות

יולי יואל אדלשטיין:  בקשתו לא נתקבלה, שום דבר

יולי יואל אדלשטיין:  יש עדיין פערים גדולים שלא קשורים רק בחקיקה ובהרמת אצבע

יולי יואל אדלשטיין:       הסוגיה השנייה, ואת זה גם אני אומר לכולם, הדיון טעון כי כולם רואים את התמונה המלאה

יולי יואל אדלשטיין:  יש דרישה ספציפית של הצבא, אם זה בגיל הפטור ואם בהארכת השירות הסדיר שאתה, שי, מכיר יותר טוב מכולם

יולי יואל אדלשטיין:  אנחנו, שרואים את התמונה הגדולה

יולי יואל אדלשטיין:  עדיין, חוץ מהאמירה החיובית אתמול של הרמטכ"ל, לא ראינו תזוזה להרחבת המאגר של המשרתים באופן אמיתי

יולי יואל אדלשטיין:  אני לא בין אלה שחושבים שצריך לעשות מזה רווח פוליטי, וזה בדיוק מה שיקרה בחודשים הקרובים בכנסת, כל אחד יצעק יותר חזק לכיוון זה או אחר, זה אחלה נושא וזה מביא הרבה מנדטים

יולי יואל אדלשטיין:  באופן אמיתי צריך לראות – ויש נכונות – מרחיבים את המעגלים האלה

יולי יואל אדלשטיין:  בסדר, אנחנו נצעק וכולי, אבל גם לא נשאיר את המדינה בלי הגנה כי לא בא לנו לתמוך במשהו

יולי יואל אדלשטיין:  בסופו של דבר נגיע גם לנקודה הזאת אם זה יהיה שוב ושוב על אותה האוכלוסייה אז באיזשהו שלב לא יהיה רוב לדברים האלה ואנחנו נגיע למבוי סתום 

אלעזר שטרן: אולי אפשר לבקש שבפעם הבאה נציגי הצבא יסבירו לנו מה האחוז מהאוכלוסייה שאנחנו מדברים עליהם

אלעזר שטרן:  תגידו מתוך שכבת הגיל כמה אחוזים אנחנו מדברים עליהם כיוון שזאת הפרופורציה האמיתית

אלעזר שטרן:  כדי שגם אנחנו נדע וגם אתם תדעו וגם המדינה תדע איך לשאת אותם על כפיים אם אלה המספרים שאנחנו מדברים עליהם

יולי יואל אדלשטיין: יש נתון?     

יוסף טייב: אני לא מחזיק אותו פה אבל הוא הוצג כמה פעמים

יוסף טייב:  אם לוקחים את גילי 21–45 ובודקים מי משרת שירות מילואים פעיל – זה מגיע לאחוזים בודדים

יולי יואל אדלשטיין: אבל יש אוכלוסייה ערבית

יוסף טייב: לכן אני מסביר שזה תלוי איך אתה סופר, כך גם אמר חבר הכנסת שטרן

יוסף טייב:  כמובן שהנתון הזה מעלה את המספרים

אלעזר שטרן: לא הרבה כל כך

יוסף טייב: תנו לי רגע לענות, ברשותכם, אני צריך למדוד את זה מחדש כיוון שהרבה יותר אנשים שירתו במלחמה הזאת בשירות מילואים ויש פה עשרות אלפי אנשים שנכנסו לתוך המעמד של משרת מילואים פעיל ולא ראינו אותם במשך שנים

יולי יואל אדלשטיין: נשמח לקבל את הנתון כי החוקים יבואו בשרשרת בעתיד הקרוב, טוב שיהיה לנו הנתון

יוסף טייב: אם כבר נפתח לי המיקרופון מחדש אני רוצה לומר משהו לגבי מה שאמר חבר הכנסת שטרן על אלה שאנחנו לא מוצאים במאגרים

יוסף טייב:  בסך הכול – לא אומר מספרים מכיוון שמדובר בישיבה שאינה תחת חיסוי – גם לפני המלחמה הזאת בסך הכול היו במאגרים כ-18% של האנשים

יוסף טייב:  כמובן שכמדברים רק על לוחמים המספר הזה קטן, יש הרבה מינהלה במאגרים

יוסף טייב:  צריך להגיד שחלק מהם קשורים בתהליכים

יוסף טייב:  אנחנו מממשיכים לעשות, יש לנו עוד שני גדודים להקים

יוסף טייב:  כל מה שאנחנו יודעים לעשות כדי לקרוא לאנשים האלה, זה אינטרס שלנו להגנה

יוסף טייב:  צריך לזכור שמדובר בזרימה בין יחידה לבין מאגר

יוסף טייב:  מן הסתם שמי שהגיע למאגר התאם פחות ליחידה ועכשיו אנחנו עושים שיבוץ - - - לכן הפעולה הזאת חלה על חלק מסוים בתוך הדבר הזה והיא נעשית כל הזמן כדי למצות יש לנו אינטרס, זה לא רק אינטרס של הנטל

יוסף טייב:  הקמת גדוד מפנה גדודים אחרים

יוסף טייב:  אני אומר שזה אינטרס שלנו

אלעזר שטרן: אתה מדבר על מאגר

אלעזר שטרן:  צוות ששחררת אותו ממילואים בגיל 24–25, הוא נמצא במאגר או לא?      

יוסף טייב: לא אמור להיות צוות, צוות יש מודל בצבא - - -     

אלעזר שטרן: אני מכיר, ולמרות זאת שיחררו צוותים

יוסף טייב: אז יכול להיות שהדבר נמצא או באופן מפוזר או בצוות

אלעזר שטרן: לא משהו ספציפי, אני רוצה להבין, האם עד גיל 45 גם אלה שנתת להם פטור ממילואים, האם נתתם פטור ממילואים בשנים האחרונות לחבר'ה שלה היו צריכים אותם בגלל - - -     

יוסף טייב: ברור, אמרתי את זה קודם

אלעזר שטרן: הם בתוך המאגר?     

יוסף טייב: לא, הם מחוץ לסד"כ הצה"לי

יוסף טייב:  הם חלק מ-50,000 המתנדבים

יוסף טייב:  הייתה מדיניות שמי שלא צריך יוצא ואנחנו עוברים למדיניות שאף אחד לא יוצא עד שהוא עבר זמן - - -     

אלעזר שטרן: האם יש יכולת חוקית לקרוא לאלה שכבר קיבלו פטור?      

יוסף טייב: לא באופן אוטומטי, זה לא בסמכות שלי, לדעתי

מירי פרנקל-שור: - - -      

דרור גרנית: זו שאלה נכבדה

מירי פרנקל-שור: היא לא נכבדה כל כך, אפשר לתקן את זה בחוק

דרור גרנית: אני לא מדבר על - - - אני מדבר על דין קיים

יולי יואל אדלשטיין: לא בטוח שצריך חוק, אלו החלטות צהליות, כמו שקורה שאנשים שפונים - - -     

שרון ניר: אז מוציאים אותם ממאגר פטור למאגרים, זה קורה

דרור גרנית: לא קיימנו דיון מסודר בשאלה הזאת

דרור גרנית:  יש אנשים שזמינים לשירות מיידי, יש את מה ששי קורא לו "המאגר", שעדיין מחזיקים אותם כאופציה, ויש אנשים שפטרנו אותם והם מחוץ לסד"כ

דרור גרנית:  על המדרגה השלישית הזאת, בהנחה שהם עדיין בתוך תחום הגילים הרלוונטי, האם אפשר, לאחר שניתן להם הפטור הכללי להשיב אותם?     

שרון ניר: אני חושב שהצבא עושה את זה בפועל

דרור גרנית: זאת שאלה שאנחנו לא - - -      

יולי יואל אדלשטיין: נשמח לקבל עמדה - - - משרד הביטחון והמשפטים

יוסף טייב: מי שרוצה לחזור, בוודאי שאנחנו מחזירים אותו

יוסף טייב:  השאלה היא האם אפשר לכפות

שרון ניר: חלים עליו החוקים במדינת ישראל, התחולה אומרת שמגיל מסוים עד גיל מסוים

יולי יואל אדלשטיין: שרון, בבקשה

דרור גרנית: זה עניין מורכב

שרון ניר: ראו, אומר לכם דבר אחד, התחושה של הקלות הבלתי-נסבלת שבה אנחנו הולכים תמיד לפתרונות הקיימים ולאלה שכבר נושאים בנטל ומטילים עליהם עומס נוסף – היא תחושה קשה מאוד

שרון ניר:  בתחילת השבוע ביקרתי בגדוד מילואים בסמוך לצפון הרצועה, פגשתי שם, חייל מילואים, סטודנט להנדסת חשמל סביב גיל ה-30

שרון ניר:  הוא סיפר לי שקפץ כבר ב-7 באוקטובר, כבר עברו חודשיים מהסמסטר ומסבירים לו שלא בטוח שהוא יסיים את השנה הנוכחית כי זו הנדסת חשמל

שרון ניר:  התפתחה ביננו שיחה על המצב במדינה ועל התחושה שאנחנו כהנהגה מצופה מאיתנו לא ללכת למקומות הקלים, להסתכל על הדברים – בהתחשב ב-7 באוקטובר – באופן שהוא אחר, שהוא שונה, שמביא לידי ביטוי הוגנות אמיתית בחלוקת הנטל

שרון ניר:  אמר את זה בחור שבחיים שלו לא אמר לא, הוא התייצב עוד לפני שקראו לו, הוא מ"פ פלנ"ט שלוחם בפעילות עצימה בח'ירבת חיזעה מתחילת הלחימה ועדיין אין צפי סיום

שרון ניר:  גדוד מרשים מאוד

שרון ניר:  אני הולכת עם הדברים שהוא אמר לי מתחילת השבוע ועד היום

שרון ניר:  אדוני, אמרת שזה נושא פוליטי, אני לא רואה בזה נושא פוליטי

שרון ניר:  אני מסתכלת על מה שאמר אתמול הרמטכ"ל, זה הכי רחוק מפוליטי בעיני

יולי יואל אדלשטיין: מי אמר שזה פוליטי?      

שרון ניר: אמרת שהנושא מוסיף מנדטים או לא מוסיף מנדטים

יולי יואל אדלשטיין: תבדקו אותי בחודשיים הקרובים – כל אחד יעשה מזה הון פוליטי ולא יהיה דיון ענייני

שרון ניר: אדוני, אני שואלת את עצמי מה העם בישראל מרגיש

שרון ניר:  הדבר הרחוק ביותר שאני רוצה שנחזור אליו הוא ה-6 באוקטובר

יולי יואל אדלשטיין: הלוואי

שרון ניר: אין לי שום עניין לחזור ל-6 באוקטובר ואני פונה בשמו של אותו מ"פ ושל הנושאים בנטל לכל הציבורים שברור לחלוטין שהם אחים שלנו, וברור לחלוטין שהם חלק מאיתנו, ושמי שיהיה הכי מבסוט מוויכוח וקרע שיתגלע כאן הם שונאינו ואויבנו, אנחנו בטח לא רוצים להיות שם

שרון ניר:  אני פונה אליהם ליזום ולייצר סוג של הצעה שבסוף תכנס אותנו למשהו שמביא לידי ביטוי את היותנו בסירה אחת

שרון ניר:  אנחנו הולכים לכיוון מטלה שאין מה לעשות, כולנו שותפים לגורל וחייבים לעשות ביחד את הדברים

שרון ניר:  לא ייתכן שכל היום נלך למרחב הפתרונות הקלים, לא ייתכן שכל היום נמצא את עצמנו מאריכים לאוכלוסיית המילואים וכל היום נמצא פתרונות קלים אבל נתעלם מהפיל שבחדר

שרון ניר:  הפיל שבחדר משמעותו שאנחנו תחת איום קיומי בשבע זירות במקביל ואנחנו צריכים להיבנות באופן אחר, שמביא לידי ביטוי צבא גדול וחזק שיש בו מסגרות גדולות, מגוונות, מורכבות מכל חלקי החברה הישראלית

שרון ניר:  אנחנו לא נמצאים במצב של פינג-פונג של מי עושה ומי לא עושה

שרון ניר:  מדובר בבעיה מערכתית שאי-אפשר לפתור בפתרונות של - - -

שרון ניר:  אנחנו מחויבים לייצר ריענון בכל מה שקשור בשירות סדירו ומילואים, זה חלק מהדבר הכולל, חייבים להסתכל על זה בצורה כוללת כמו שאתה אמרת

שרון ניר:  אנחנו צריכים לחייב את הצבא לצאת מאיזור הנוחות

שרון ניר:  שי, ברור לי שמה שחשוב לך כרגע זה פתרונות, גם אני חרדה לביטחון מדינת ישראל ורוצה שיהיו פתרונות, ושאם תיפתח רעה מצפון אז הצבא יידע לתת לה פתרון, כולנו שם

שרון ניר:  אבל אני חושבת שאי-אפשר ללכת לפתרונות הקלים, חייבים להסתכל על זה בצורה רחבה וזה מתחיל מהצבא זה מתחיל מהאמירות של הרמטכ"ל אתמול שאמר שכולם צריכים לשרת בצה"ל, מי שצריך לתרגם את האמירות האלה הלכה למעשה זה אתם ואנחנו

יולי יואל אדלשטיין: מסכים עם כל מילה

יולי יואל אדלשטיין:  שרון, את יושבת בוועדה הזאת מהיום הראשון, לא נמאס לך לשמוע אותי אומר בכל פעם שיש דיון רלוונטי שיש אלפי אנשים שהיו מוכנים היום להצטרף לציבור המשרתים ולעשות בט"ש – אף אחד לא יהיה בסיירת מטכ"ל – כוונתי לחרדים ולעולים חדשים שעלו לאחר גיל הסדיר ואף אחד לא מגייס אותם

יולי יואל אדלשטיין:  הרבה מהאנשים האמורים גרים ביהודה ושומרון ובכל מיני מקומות

יולי יואל אדלשטיין:  כוונתי לתוכנית מעין תוכנית שלב ב' המוכרת מפעם

יולי יואל אדלשטיין:  עיקר הגדודים בהגמ"ר הכילו ציבור שכזה ושירתי יחד איתם כשהייתי תושב יהודה ושומרון

יולי יואל אדלשטיין:  אני אומר את זה לרמטכ"ל, לראש אכ"א ולשר הביטחון וחברי הוועדה כבר מתחילים לפהק כשאני אומר את זה ושום דבר לא קורה כבר יותר משנה

יוסף טייב: אשמח לקבל כל מי שרוצה לעשות שלב ב' ולא קיבל מענה למרות שהוא יכול

יולי יואל אדלשטיין: בשביל זה צריך לגייס

יוסף טייב: דיברת על שלב ב', אלו אנשים שכבר קיבלו את הפטור שלהם

יוסף טייב:  בתחילת המלחמה פתחנו מוקד ייעודי לדבר הזה כדי שיתגייסו דרכו חרדים ונשים דתיות

יוסף טייב:  המוקד קיבל מעל 3,000 פניות שלא כולן רלוונטיות

יוסף טייב:  אין אחד שהוא כשיר ולא התקבל, כולל החזרות מפרופיל 21, גיוס תוך כמה ימים וכן הלאה

יוסף טייב:  אני חושב שבהקשר הספציפי של הנושא שאתה מדבר עליו כבר שנה שלמה הצבא פתוח מאוד

יולי יואל אדלשטיין: יש מושג משפטי שנקרא "נטל ההוכחה"

יולי יואל אדלשטיין:  לא מוקד שהם צריכים לפנות אליו, יש לשלוח להם צו גיוס ושהם יבואו

יולי יואל אדלשטיין:  עוד פעם, אני לא מציע שתשלח מ"צ לכל אחד שלא בא, אבל אם תשלח 1,000 צווי גיוס ויבוא 600 אז זה כבר - - -      

יוסף טייב: אבל החוק נתן להם פטור

יולי יואל אדלשטיין: אולי אנחנו לא מדברים על אותו הפטור

יולי יואל אדלשטיין:  מי שעלה לארץ בגיל 27, בחור בריא, לא שירת בצבא במדינה ממנה הגיע, כבר לא ייקחו אותו לשירות סדיר

יולי יואל אדלשטיין:  למה לא לגייס אותו, למה לא לשלוח לו אחרי כמה שנים בארץ, בדגש על תושבי קו התפר ויהודה ושומרון – ויש אלפים כאלה – אותו דבר אני אומר, באווירה הנוכחית, גם מבית"ר עילית היו באים לשלב ב'

יוסף טייב: יש - - - בסוף מרץ, כולם מוזמנים, טירונות לחרדים בבית"ר עילית ומודיעין עילית

שרון ניר: מוזמנים ולא מתייצבים? תגיד בצורה ברורה, אנחנו רוצים לשמוע

יוסף טייב: כולם מוזמנים, נפתחת טירונות שלב ב' בערים החרדיות ששם אין פוטנציאל לוחמים שיכול להגן על היישובים, כולם מוזמנים

יולי יואל אדלשטיין: מצוין, הם קיבלו הכשרה אבל לא חיילו אותם וחבל, גם מבחינת התפיסה הציבורית

יולי יואל אדלשטיין:  הם בכיתות כוננות אבל לא חיילו אותם על מנת לתת להם 03

מאיר כהן: נבקש לשמוע בחודש מרץ כמה באמת הגיעו

יולי יואל אדלשטיין: אני אשמח

יוסף טייב: בשמחה רבה

יולי יואל אדלשטיין: מירי בבקשה

מירי פרנקל-שור: אני רוצה להתייחס לביטול הפטור שניתן

מירי פרנקל-שור:  אני מפנה אתכם לסעיף 36 לחוק שירות הביטחון: "שר הביטחון רשאי בצו, לעשות אם ראה לנכון, מטעמים הקשורים בהיקף הכוחות הסדירים או כוחות המילואים של צבא הגנה לישראל

מירי פרנקל-שור:  הוא רשאי לפטור יוצאי צבא משירות מילואים לתקופה מסוימת או לחלוטין"

מירי פרנקל-שור:      אומר סעיף 38 לחוק שירות הביטחון: "נתן שר הביטחון צו לפי סעיף 36 רשאי הוא לבטל את הצו בהתקיים אחד מאלה"

מירי פרנקל-שור:  בין יתר הנימוקים: "הטעמים שבגללם ניתן הצו אינם קיימים עוד"

מירי פרנקל-שור:  יפה, אז אם הצבא מכיר את הסעיף אז אתם יודעים שאין לכם בעיה לבטל לחלוטין את הפטורים שניתנו

דרור גרנית: אני לא בטוח שזה פשוט עד כדי כך, יש יותר מורכבויות מזה

מירי פרנקל-שור:  - - - כיוון אחד - - -     

יולי יואל אדלשטיין: דרור, בדיוק, רק שלא נגיד שמכיוון שהדרך הזאת יותר ארוכה אז אנחנו בדרך הקלה ניתן עוד עשרה ימים לאלה שממילא משרתים, את זה אסור לעשות

פזית תדהר: יש פרוצדורה אבל זה באמת נושא שלא לובן במשרד הביטחון

יולי יואל אדלשטיין: חברים, יש לכם בקשה מצד ועדת החוץ והביטחון ללבן את הנושא

דרור גרנית: - - - עמדתך, אני אומר שהסוגיה לא לובנה

דרור גרנית:  להשיב אנשים מסטטוס של פטור לסיטואציה שהם כשירים לגיוס, מסיטואציה של פטור מלא, מדובר בשאלה מורכבת - - -     

מירי פרנקל-שור: - - - מאוד מורכב - - -     

שרון ניר: גם לחוקק הוראת שעה זה מורכב, בוא נתקן את זה

מירי פרנקל-שור: - - - את הפתרון המשפטי לנושא הזה

יולי יואל אדלשטיין: דרור, כמו שאמרתי, יש לכם גם בקשה של ועדת החוץ והביטחון ללבן את הסוגיה מול משרד הביטחון ומול צה"ל ולומר לנו מה אפשרי ומה לא אפשרי

יולי יואל אדלשטיין:  אם תגידו לנו שצריך לשנות סעיף בחוק אז נעשה זאת, אין מדובר בתורה מסיני

יולי יואל אדלשטיין:  אני חושב שלא כל דבר מצריך חקיקה

יולי יואל אדלשטיין:  כמה אנשים שהוזמנו לוועדה ורוצים לומר לנו כמה מילים

יולי יואל אדלשטיין:  אופיר כהן, יושב-ראש העמותה למען משרתי המילואים, בבקשה

אופיר כהן: בוקר טוב, הדיון הזה הוא דיון פרומו לדיונים הבאים שיהיו על חוק המילואים

יולי יואל אדלשטיין: אתה צודק לגמרי

אופיר כהן: ברור לכולנו שהכול יהיה סביב העניין הזה

אופיר כהן:  אני רוצה לומר דברים על ההיסטוריה, כשמתכננים קדימה חשוב להבין גם מה יש לנו ביד

אופיר כהן:  בחוק המילואים שחוקק ב-2008 קבעה הכנסת שהממשלה צריכה לאשר אחת לשנה את היקף וכשירות הכוח של הצבא, שצריך להיות דיון פעם בשנה בו הרמטכ"ל מציג את הדברים לשר הביטחון ולממשלה וזו מאשרת את כשירות הכוח והיקפו

אופיר כהן:  לצערנו הרב הדיון הזה לא התקיים כמעט עף פעם מאז 2008

אופיר כהן:  זה קרה פעמיים בשנתיים האחרונות ולפני כן זה לא קרה אף פעם

אופיר כהן:  במשך העשור האחרון פורקו המון יחידות, לא אפרט מספרים כי אנחנו בדיון פתוח

אופיר כהן:  גדודים, חטיבות ואוגדות פורקו, שוחררו עשרות אלפי חיילים מהיחידות הללו

אופיר כהן:  ברור לכולנו שיש מאגר

אופיר כהן:  אני יודע שהצבא עושה עבודה טובה כדי להחזיר את כל האנשים האלה אבל יש עוד דברים נוספים שאפשר לעשות

אופיר כהן:  אני לא שופט אף אחד בסיטואציה שבה אנחנו נמצאים אבל צריך להבין מה היה לנו ביד

אופיר כהן:       העניין של שוויון בנטל הוא לא עניין קל, זה לא רק להביא את כל מי שלא מתגייס ולא רק לפצות כל חייל מילואים את הפיצוי הנכון כדי שהוא יהיה שווה לאחר, זה הרבה מעבר לזה

אופיר כהן:  יש כאן תפיסה עמוקה ביחס לצבא עם

אופיר כהן:  אנחנו מתנגדים לכל פגיע בשוויון בנטל, הוראת השעה פוגעת בצורה בלתי-רגילה בשוויון בנטל

אופיר כהן:  אנחנו נמצאים במציאות ביטחונית אחרת והצבא צריך להגן על הגבולות, אז מה אנחנו צריכים לעשות? דרשתי את זה בדיון הקודם, אני חושב שהוועדה הזו צריכה לבקש מהצבא להציג בדיון סגור תוכנית מדויקת שתסביר איך אנחנו מסתכלים על זה בשנתיים הקרובות

אופיר כהן:  אי-אפשר לומר שמכאן ואילך כל מג"ד יעשה 70 ימי מילואים, ברור לכולנו, ואני אומר לכם את זה כמג"ד חי"ר לשעבר שלא יהי מג"דים ולא יהיו מ"פ וגם לא חיילים

אופיר כהן:  המשפחה לא תיתן להם ללכת, העבודה לא תיתן להם ללכת ואנחנו לא נוכל לעמוד בזה

אופיר כהן:  חייבת להיות תוכנית שלא משנה את החוק ומדובר בהוראת שעה בלבד ולא מעבר לזה, ולצד זה להציג תוכנית שמראה איך אנחנו בונים את הכוח אחרת ומגייסים את כל מי שאפר כדי שנוכל לעמוד בדבר הזה

אופיר כהן:       שתי נקודות לגבי האופציות

אופיר כהן: : במלחמה הזו גייסנו 5,600 בני מקום

אופיר כהן:  פיקוד העורף יצא בקול קורא לאנשים בעלי פטור כדי לשמור על היישובים

אופיר כהן:  גויסו 5,600 אנשים מתוך כ-50,000 פניות, זאת אומרת שאנחנו רק צריכים לקרוא לאנשים, לא צריך חוק ולא כלום, יש מלא אנשים שרוצים לתרום

אופיר כהן:  צריך לשנות את התפיסה

אופיר כהן:  אני פונה לנציגי הצבא כי אני מכיר את הבירוקרטיה ואת התהליכים לגיוס האנשים האלה

אופיר כהן:  עכשיו, כשאנחנו נמצאים לפני בחירות לרשויות המקומיות, יש המון מועמדים לרשויות המקומיות שרוצים להמשיך לעשות מילואים אבל הם נתקלים בקשיים רבים לעשות זאת למרות שלראש אכ"א יש את הסמכות החוקית לקבוע שהם יוכלו לשרת במילואים למרות שהם מועמדים לבחירות

אופיר כהן:  אם הוא לא מועמד לראשות העיר אין שום סיבה בעולם לשחרר אותו מהמילואים

יוסף טייב: אני לא יודע איך זה קשור

יוסף טייב:  יש ועדה בראשות חוק אכ"א והיא דנה בכל הערעורים

יוסף טייב:  יש חוק שאנחנו מחוייבים לו – הזכות לבחור ולהיבחר – אני מתרשם שזה נעשה באיזון מדויק דרך ועדות הערעורים

יוסף טייב:  ראש אכ"א אישר המון אנשים - - -     

יולי יואל אדלשטיין: לא הבנתי, להישאר במילואים?      

יוסף טייב: למשל מג"ד שנמצא עכשיו בקו, יש כל מיני הגבלות שאני לא רוצה להיכנס אליהן, התהליך הזה מתנהל

אופיר כהן: לא אמרתי שהוא לא מתנהל

אופיר כהן:  אני אומר שהוא לא מתנהל מספקי מדויק לטעמי

אופיר כהן:  אנחנו עמותה שמונה 20,000 חיילי מילואים, אני מקבל פניות יום-יומיות ועוזר לחיילים באותו הולת"מ

אופיר כהן:  אם יש חייל שאתמול קיבל תשובה שלילית והוא נמצא בוועד יישובים בצפון - - -     

יולי יואל אדלשטיין: אופיר, סליחה שאני קוטע אותך, קיבלתי פנייה הזויה, יש במועצות האזוריות יש מציאות שמאיזה מושב יש נציג למועצה

יולי יואל אדלשטיין:  אין להם בכלל בחירות, כולם יודעים שאותו חיים יענקל הוא נציג היישוב למועצה, אין בחירות, אין שלטים, הכול בהסכמה

יולי יואל אדלשטיין:  אומרים לו לעזוב את המילואים כי הוא מועמד בבחירות

יולי יואל אדלשטיין:  פנו אלי אנשים עם הסיפורים האלה

אופיר כהן: שי, אני ממליץ בעניין הזה לתת פטור גורף לכולם ולאפשר לכולם להישאר במילואים

יולי יואל אדלשטיין: אלא אם מישהו מבקש להשתחרר

אופיר כהן: זה ברור, אבל כשחסרים לנו אנחנו צריכים לאפשר

אופיר כהן:  לעניין המוקד, אני לא מכיר את המוקד הזה, אני באמת חושב שיש צורך בקול קורא שאתם יכולים להוציא ואנחנו יכולים לדברר, אני בטוח שיבואו, אני מכיר המון שהפננו לצבא, אנשים שרוצים לחזור לשירות המילואים

אופיר כהן:  יש המון כאלה ולדעתי לא צריך שום חוק בעניין הזה

אופיר כהן:  התנאי הנוסף שאנחנו מעמידים – אני לא רצה לומר כך כי אנחנו לא מעמידים תנאים – אנחנו חושבים שצריך לטפל בו כדי שנוכל לחיות בשנים הקרובות עם הסיפור של המילואים, כוונתי למעטפות ההגנה למגויסים למילואים

אופיר כהן:  האמירה העקרונית היא לגבי כל מנגנון הפיצוי שחייב להיות קבוע

אופיר כהן:  אני מזכיר שכל מה שקשור במגויסים למילואים הוא בגדר הוראת שעה שרלוונטית רק ל-2024

אופיר כהן:  הרי ברור שגם בשנת 2025 נצטרך את המילואימניקים האלה

אופיר כהן:  אי-אפשר לתת להם את הפיצוי הזה השנה ולא בשנה הבאה

אופיר כהן:  זה חייב להיות בחוק

אופיר כהן:       עניין קרן הסיוע שעובדת לא רע ונותנת פיצוי יפה להרבה מאוד אנשים

אופיר כהן:  היה שינוי בקרן הסיוע כי התווספו לה 200 מיליוני שקלים בעקבות החלטת ממשלה כדי לתת פיצוי לעצמאים

אופיר כהן:  עד היום אין תקנון שמסדיר את התקנון הזה, ישנו רק התקנון הראשוני ואין תקנון שאמור לכלול גם את העצמאיים

אופיר כהן:  דובר על כך שגם נשות המילואימניקים צריכות להיות כלולות בתוך הדבר הזה כי הנזק שיכול להיגרם להן הוא בעקבות זה שהבעל שלהן היה בשירות המילואים

אופיר כהן:       הנושא השני הוא עניין המס

אופיר כהן:  הפיצוי שניתן דרך קרן הסיוע, פיצוי שהוא חליף הכנסה בלבד, ממוסה ב-25%

אופיר כהן:  חצי מאלה שנמצאים היום במילואים הם כאלה שלא משלמים 25% מס בשוטף שלהם ולכן אין צורך לגבות מהם 25% מס

אופיר כהן:  פנינו לרשות המיסים ועדיין לא קיבלנו תשובה

אופיר כהן:  אנחנו מבקשים שלא יהיה מס על הפיצוי שניתן דרך קרן הסיוע, אי-אפשר להעביר כסף ממקום למקום

אופיר כהן:       שיפוי מעסיקים: אנחנו רואים עכשיו שהרבה מעסיקים קרסו

אופיר כהן:  אנחנו צריכים לטפל בהם

אופיר כהן:  עבר משהו חלקי שמדבר על ההסכם שהיה בין האוצר להסתדרות לגבי עסקים מסוימים שיקבלו 20% תוספת על כל חייל מילואים

אופיר כהן:  לא מדובר בכל העסקים במדינת ישראל, מדובר בהוראת שעה בלבד

אופיר כהן:  את הדבר הזה חייבים להסדיר אחת ולתמיד

אופיר כהן:  העסקים לא צריכים לסבסד את שירות המילואים מכיוון שזה יגרום לכך שהם לא יעסיקו מילואימניקים יותר

אופיר כהן:      מענה לסטודנטים: למרות כל המתווים שבנינו יש הרבה אוניברסיטאות שאומרות ששליש מהסטודנטים לא יסיימו את שנת הלימודים

אופיר כהן:  צריך להחזיר להם את הכסף שהם שילמו ולפתור להם את הבעיה

אופיר כהן:  זה ברור, נכון?     סוגיות במעטפת האזרחית: יש את העניין של הטיפול הנפשי ואת העניין של המערך המשפטי

אופיר כהן:  היום אנחנו נתקלים במלא בעיות אצל מילואימניקים שיש להם בעיות עם העבודה

אופיר כהן:  לא פיטרו אותם אבל שינו להם את העבודה, את המשרה, יש להם הרעת תנאים וכולי

אופיר כהן:  הם זקוקים לסיוע משפטי

אופיר כהן:  יש משהו קטן אצל קמל"ר, הוא נותן סיוע חלקי

אופיר כהן:  יש משהו שהעמותות עושות אבל זה לא מספיק

אופיר כהן:  יש למשרד הביטחון מערך שמסייע למפוטרים

אופיר כהן:  צריך לסייע לאלה שהם לפני פיטורים

אופיר כהן:  ביקשנו את זה בדיון הקודם ועד כה לא קיבלנו תשובה בעניין

אופיר כהן:  אני חושב שחייבים לתת מערך משמעותי של סיוע משפטי לכל אותם המילואימניקים

אופיר כהן:       שינוי נוסחת חישוב תגמול המילואים: לחשב לפי 1/22 ולא 1/30

אופיר כהן:  ביטול המס של 25% על התגמול הנוסף שמשלמים למילואימניקים עבור 30 הימים הראשונים

אופיר כהן:  שליש מהמילואימניקים לפחות לא נמצאים במדרגת המס הזו אז למה לגבות מהם את זה

אופיר כהן:  צריך להוריד את העניין הזה אחת ולתמיד לכולם

מאיר כהן: אני אומר שוב שבשבוע שעבר הגשתי הצעת חוק בנושא ובלי למצמץ דחו אותה

מאיר כהן:  מדובר במענק ולא בהכנסה, יש הבדל בין מענק להכנסה

מאיר כהן:  זה פשוט לא צודק מה שעושים, זה גזל של כסף מאנשים שמגיע להם

אופיר כהן: נכון, גם לא ניתן לעשות תיאום למי שמשלם - - -      ביטול הגדלת מענקים למתנדבים מעל גיל הפטור: נוכחנו לדעת שמי שמתנדב והוא מעל גיל הפטור לא מקבל את כל המענקים

אופיר כהן:  הייתי מופתע מאוד, לא הכרתי את זה

אופיר כהן:  את העניין הזה צריך לסדר

אופיר כהן:  כל מילואימניק צריך לקבל כמו המילואימניק שלידו

שרון ניר: הוא עושה מילואים ולא מקבל את המענקים?      

יולי יואל אדלשטיין: לא את כל המענקים, אם הוא מתנדב והוא מעל גיל מסוים אז לא את כל הזכויות

שרון ניר: מה זה הדבר הזה?     

יוסף טייב: רגע, רגע, לזרוק ואז - - -     

אופיר כהן: אני אומר ששמעתי על זה בפעם הראשונה לפני הישיבה, אני לא מכיר את המענקים המדויקים

אופיר כהן:  מי שאמרה את זה היא ראש אתכ"א, אבישג, כנראה שהיא יודעת מה היא אומרת, היא אמרה לי את זה בעצמה

אופיר כהן:  היא תותחית על ועושה עבודה מדהימה

אופיר כהן:  בכלל, אתכ"א עושים עבודה מדהימה וכן אכ"א

אופיר כהן:  לעמוד במצב שכזה עם היקף הכוח שיש להם זה לא דבר פשוט

אופיר כהן:       ברור לכולנו שהנטל לא יכול להתחלק כפי שמצפים שיחולק בזמן הקרוב

אופיר כהן:  הסיפור הוא לא המלחמה אלא השנתיים הקרובות בהן אנשים יפוטרו בגלל כמות המילואים שהם יצטרכו לעשות

אופיר כהן:  צריך לטפל בהם, במעסיקים שלהם, במשפחות שלהם ובחוק המילואים שיביא עוד חיילים כדי שהנטל יהיה מחולק בצורה טובה יותר

אופיר כהן:  תודה רבה

יולי יואל אדלשטיין: תודה, אופיר

יולי יואל אדלשטיין:  אוסיף בשם חברי הוועדה שמשמח מאוד שכיוונו לדעת גדולים

יולי יואל אדלשטיין:  חוק המילואים עוד לא הגיע אלינו אך מכיוון שהנושא עלה שלשום בישיבה אז המלצנו מאוד לממשלה שהחוק יגיע אלינו בצורת הוראת שעה ולא של חקיקת קבע כי בלי שיש תוכניות ותשובת להרחבת המעגלים והמאגרים אני לא בטוח שאפשר לחוקק חוקים כאלה כחוק קבוע

יולי יואל אדלשטיין:  אנחנו מבינים שיש צרכי מלחמה אבל מעבר לזה זה יהיה פשוט לא נכון

יולי יואל אדלשטיין:  רותם אבידר צליק מפורום נשות המילואים, בבקשה

רותם אבידר צליק: שלום, בוקר טוב, אני רותם אבידר צליק, בעלי במילואים מה-7 באוקטובר

רותם אבידר צליק:  אני עורכת דין

רותם אבידר צליק:  שבועיים לאחר תחילת המלחמה הוציאו אותי לחל"ת ומאז והיום אני בלי עבודה

רותם אבידר צליק:  יש לי שלושה ילדים קטנים בבית, אחת מהם עם צרכים מיוחדים

רותם אבידר צליק:  באנו לכאן כדי להסביר שאנחנו לא משפחות מבוססות וחשוב להבין את זה

רותם אבידר צליק:  העומס שאנחנו חוות הוא עצום

רותם אבידר צליק:  אנחנו מעט מדי, מדובר בעומס כבד מדי על קומץ קטן של אנשים

רותם אבידר צליק:  רגע לפני שבכזאת קלות מחליטים להעלות את גיל הפטור ולהעמיס עוד על אותו קומץ צריך לתת מעטפת רחבה שתחזיק אותנו

רותם אבידר צליק:  נאמר כאן שיש מעטפת סיוע רחבה שעובדת מצוין, בפועל היא לא עובדת מצוין

רותם אבידר צליק:  יש פערים בהקשרים הכלכליים שהמתווה מציע

רותם אבידר צליק:  המענקים שצריכים להיכנס בכל חודש לא נכנסו, הם נכנסו פעם אחת רטרואקטיבית ומאז אנחנו עוד ממתינות ולא מקבלות תשובות מדוע הם לא ממשיכים להיכנס יש כאן משפחות שלא מצליחות להחזיק כלכלית ואני אחת מהן

רותם אבידר צליק:  אנחנו לא מצליחים להחזיק את משק הבית כשאני בלי עבודה בעקבות שירות המילואים של בן הזוג שלי

רותם אבידר צליק:  המענקים האלה לא נכנסים למרות שהכול מוסדר ועברה החלטת ממשלה

רותם אבידר צליק:      ברמה התעסוקתית, כמו שאופיר ציין - - -     

יולי יואל אדלשטיין: סליחה שאני קוטע אותך, חשוב לנו להבין: זה לא נכנס כי אתם צריכים ליזום משהו כדי לקבל או שזה פשוט עוד לא הגיע?     

רותם אבידר צליק: יש מענקים שהיו אמורים להיכנס כל חודש על כל עשרה ימים

יולי יואל אדלשטיין: אוטומטית, כמו משכורת

רותם אבידר צליק: נאבקנו על מנת שזה יהיה משהו קבוע כדי שנוכל לייצר ודאות ואנחנו עדיין ממתינות למענקים של פברואר

רותם אבידר צליק:  בינואר נכנס רטרו-אקטיבית ועל פברואר אמור להיכנס מענק שיהיה מענק קבוע על אותם ימי מילואים שכבר נצברו

רותם אבידר צליק:  אנחנו עדיין ממתינות

רותם אבידר צליק:  לגבי מערך מיצוי הזכויות, אנחנו גוף של מתנדבות, 14 נשים שהקמנו גוף של נשות מילואים מתוך הצורך והכאב הזה שנוצר ומערך מיצוי הזכויות כולל 30 עורכי דין ועורכת הדין שבות רענן שמאגדת את כל הדבר הזה

רותם אבידר צליק:  אנחנו עושות את זה בהתנדבות מלאה ומקבלות מאות פניות

רותם אבידר צליק:  עד עכשיו קיבלנו מעל 580 פניות שכוללות פניות של אנשי מילואים שמפוטרים, שימוע, חל"ת, קיצוץ שעות, תפקיד שהשתנה

רותם אבידר צליק:  אנחנו צריכות לטפל בזה יום-יום

רותם אבידר צליק:  עד שלא תהיה מעטפת מסודרת ויציבה שתומכת באנשים המילואים אי-אפשר להעלות על הדעת עוד ימי מילואים ועוד עומס

רותם אבידר צליק:  זה לא סביר

רותם אבידר צליק:       דבר אחרון והוא סופר חשוב: העניין הרגשי

רותם אבידר צליק:  העניין הרגשי לא מטופל

רותם אבידר צליק:  שמעתי כאן שיש טיפולים זוגיים

רותם אבידר צליק:  אנחנו עוד לא חווינו

רותם אבידר צליק:  יש 1,500 שקלים שנתנו כוואוצרים, זה לא משהו שמתאפשר לעשות אותו כשזה כל-כך מעט, אף אחד לא יתחיל טיפולים כאלה, המענים עדיין לא שלמים ואנחנו עוד שם

יולי יואל אדלשטיין: שגית ברנר, בבקשה

שגית ברנר: תודה עבור ההזמנה להשמיע את הקול שלנו, הקול של 100,000 משפחות מגויסות, מבחינתנו כולנו מגויסים

שגית ברנר:  דיברתם על שמירת כשירות צה"ל אבל מה עם שמירה עלינו, על הבית שלנו

שגית ברנר:  כולם חזרו לשגרה ואנחנו לא צפויים לחזור לשגרה מכיוון שחוזרים וקוראים להם שוב

שגית ברנר:  אמש קיבלתי הודעה שכנראה באוגוסט הוא הולך להיות מגויס, אין לי מושג איך אני הולכת להתמודד עם שלושה ילדים בבית

שגית ברנר:  הגדול שלי בכיתה א' יש לי ילד בן חמש וילד בן תשעה חודשים, לא יודעת איך אני שורדת את אוגוסט שוב

שגית ברנר:  דיברנו על סטודנטים, בעלי סטודנט לתואר שני, כרגע הוא שוקל האם להמשיך את הלימודים שלו כי נפשית הם לא מסוגלים להכיל את זה

שגית ברנר:  הוא שוחרר לפני שבוע, הוא אמור להוכיח את עצמו בעבוד ה וגם לחזור ללימודים

שגית ברנר:  איך הם מסוגלים לעשות את זה ולקחת עליהם את המשפחה אחרי כל החוויות שהם חוו בעזה

שגית ברנר:  זה פשוט לא הגיוני לדרוש מהם לחזור לשגרה כל-כך מהר כי המעטפת נגמרת ביום שהם משוחררים מצו 8

שגית ברנר:  זאת התחושה שלנו

שגית ברנר:      משקי הבית מדממים, הפגיעה היא בלתי-הפיכה ברמה הכלכלית והתעסוקתית

שגית ברנר:  אני מנהלת עסק, יצאתי לעצמאות תוך שיח עם מתן בן זוגי כשהחלטנו שהוא שותף מלא בבית

שגית ברנר:  כשאני בעבודה הוא עם הילדים והוא מגדל אותם

שגית ברנר:  אין לי את היכולת כעת לתכנן שנה של עצמאית קדימה ולא הכניסו אותי לתוך המתווה שאמור להיות למילואימניקים

שגית ברנר:  למה? כנראה שאני פחות נחשבת

שגית ברנר:  אני סוחבת את המלחמה הזאת ואני חזקה כדי שהם ילכו ויגנו על כולם אבל אותי לא מכניסים לתוך זה

שגית ברנר:  הפכנו להיות לאזרחים סוג ב' בזמן שההיגיון אומר שכולם צריכים להצדיע לנו

שגית ברנר:  כן, אנחנו אחוז מאוד קטן

שגית ברנר:  אני חיה בקיבוץ, בערך 20% מגויסות והיתר לא

שגית ברנר:  לפני בערך שבועיים קיבלתי מכתב לתא-הדואר האישי שלי ובו כתוב: "מה את כל הזמן מתבכיינת, צאי לעבוד"

שגית ברנר:  אני לא יכולה לצאת לעבוד, אין לי את היכולת כשיש לי ילדים קטנים בבית וצריכים אמא שתחזק אותם ותהיה שפויה עבורם

שגית ברנר:  אני לא יכולה להביא בייביסיטר אחר הצהריים ולהיעלם לילדים שלי כשגם אבא לא נמצא בתמונה רוב הזמן

שגית ברנר:       אנחנו אזרחים סוג ב' כי אף אחד לא ייקח מילואימניק לעבודה וגם לא את אשתו

שגית ברנר:  להיפך, מפטרים אותנו

שגית ברנר:  שום חוק לא יעזור בעניין הזה כי זה פשוט לא משתלם למעסיקים להחזיק את מי שיוצא למילואים וגם את בנות הזוג שלוקחות שעת עבודה פחות או לא יכולות להגיע או מאחרות

שגית ברנר:  הילדים שלנו הפכו לילדים עצובים, חרדים, כועסים

שגית ברנר:  הילדים שלי הפכו להיות תלויים באמא

שגית ברנר:  אבא בבית והם באים ושואלים אותי כל דבר אף על פי שאבא יושב בספה לידם

שגית ברנר:  הם לא מבינים שהוא חזר לתוך התא המשפחתי

שגית ברנר:  אז ייקחו לי אותו עוד פעם לעוד 40 ימים ואז מה, מי יחזק אותנו, 1,500 שקלים?      איך אנחנו אמורות להתכונן לשנים האלו קדימה בלי שום צפי לשינוי

שגית ברנר:  איך אנחנו אמורות לתכנן את עצמנו, אלו השנים הקריטיות שלנו במשפחה ובתעסוקה

שגית ברנר:  לא התחתנו עם צה"ל כן התחתנתי עם מישהו  שעושה מילואים

שגית ברנר:  הוא פרמדיק בצנחנים וכל שנה יוצא לתעסוקה שלו

שגית ברנר:      צריך להגדיל את השורות בכל מחיר, לא רק אוכלוסיות מסוימות

שגית ברנר:  כולם צריכים להתגייס וכולם צריכים להיות מתחת לאלונקה, יש להצדיע לא רק למילואימניקים אלא גם למשפחה מאחור שמחזקת ותומכת וצריכה גם להכיל אותו ביום שאחרי עם מה שהוא מתמודד

שגית ברנר:  הם קיבלו יומיים של היערכות ויומיים של שיח, אותי אף אחד לא הדריך איך לקבל אותו חזרה הביתה, אף אחד לא הדריך איך לקבל בעל שעבר מלחמה

שגית ברנר:  אנחנו שקופות גם מבחינת הצבא, אני מצטערת, סליחה, אני אמוציונלית

רותם אבידר צליק: רק מילה אחרונה, ברשותכם

רותם אבידר צליק:  בסוף אנחנו חוות את זה בבית

רותם אבידר צליק:  אנחנו רוצים ש-2% יהפכו ל-3%, צריך לדאוג ש-2% לא יהפכו לאחוז אחד כי זה מה שיקרה בסוף

יולי יואל אדלשטיין: חד משמעית

יולי יואל אדלשטיין:  שי, בבקשה

יוסף טייב: לגבי המענקים, הפעימה הראשונה שולמה מספר ימים לאחר אישור הממשלה

יוסף טייב:  הפעימה השנייה הייתה, כיוון שיש גם שינויים, היא הייתה פעימת השלמה

יוסף טייב:  הפעימה הנוספת, של חודש ינואר, תשולם ב-1 במרץ

יוסף טייב:  יש תהליך שנקרא גזירת שכר, הוא קורא עכשיו וב-1 במרץ

יוסף טייב:  צריך להגיד שתשלום המענקים הולך לפי מדידות של עשרה ימים ולא חודש שלם אז הוא כל פעם מחושב לפי מה שכל אחד עשה

יוסף טייב:  כל מה שאמרת מדויק ומה-1 במרץ ייכנס כסדרו

יולי יואל אדלשטיין: תודה

יולי יואל אדלשטיין:  חגי קורח, מזכ"ל מטה המילואים

חגי קורח: הוצאנו נייר עמדה מורחב ומפורט

חגי קורח:  כפי שאמר יושב-ראש הוועדה, לא כל הגורמים במדינה מפנימים את הצרכים של המשרתים

חגי קורח:  האחוזים הבודדים שנושאים בנטל ההולך וגדל צריכים להינשא על כפיים ולקבל מעטפת מלאה ותומכת

חגי קורח:  אנחנו קוראים למדינה להתאים את מתווה הסיוע לצרכי המילואים ובהם העסקים הקטנים, סטודנטים, משפחות, הורים ונשות המילואים

חגי קורח:  אנחנו מודים לחברי הכנסת הרבים מהקואליציה והאופוזיציה, ליושב-ראש, לשדולת המילואים בראשות חבר הכנסת משה טור-פז שיושב פה

חגי קורח:  אנחנו קוראים לחברי הכנסת שיוזם חבר הכנסת משה פסל לסיוע למילואימניקים בהשגת דיור בר השגה

חגי קורח:  הוצאנו נייר עמדה בנושא

חגי קורח:  אנחנו קוראים לראשי הרשויות לסייע בגזרתם במעטפת עירונית מחבקת ותומכת

חגי קורח:  תודה לראש עירית ראשון לציון שהקים בית לחיילים משוחררים ופועל להקים בית נוסף, הם דוגמה ראויה לכך

חגי קורח:  המעטפת המלאה הכרחית לרוח הלחימה ויש לה חשיבות אסטרטגית בהיעדר שוויון בנטל, תודה

יולי יואל אדלשטיין: תודה

יולי יואל אדלשטיין:  איתי נבו לנדסברג מפורום מג"דים- מח"טים, בבקשה

איתי נבו לנדסברג: ראו, ב-7 באוקטובר צה"ל הופתע אבל אני מניח שהוא לא מופתע מכך שכל כמה שנים יש מלחמה

איתי נבו לנדסברג:  בשנת 1998 גילינו לצה"ל שאין ביטוח לחיילי המילואים, זה לקח ארבע שנים של מאבק ורק אחרי ארבע שנים בחומת מגן באנו לוועדה והכנסת העביר את החוק

איתי נבו לנדסברג:  נאלצנו להילחם מלחמה קשה כדי שחברי הכנסת ישתכנעו שצריך לפתור את הבעיה

איתי נבו לנדסברג:  הבאנו אז את חוק המילואים, לקח ארבע שנים והגיעה מלחמת לבנון השנייה, כל הוועדות והתחקירים, וב-2008 עבר חוק המילואים

איתי נבו לנדסברג:  מדובר בחוק שישבו עליו הרבה חודשים, הוא נועד בדיוק בשביל המצב שאנחנו נמצאים בו היום

איתי נבו לנדסברג:  לבדוק את הכשירות של מערך המילואים מול העומס שמוטל על אנשי המילואים

איתי נבו לנדסברג:  אי-אפשר להעמיד את אנשי המילואים במצב שמצד אחד הם צריכים לדאוג למדינה ולצבא ומצד שני הם צריכים להתלבט אם לפגוע במשפחה שלהם, בלימודים שלהם ובפרנסה שלהם

איתי נבו לנדסברג:  חוק המילואים איזן בדיוק את העניין הזה

איתי נבו לנדסברג:  הצבא אומר שהוא רוצה לפתור בעיה נקודתית אבל זאת לא בעיה נקודתית

איתי נבו לנדסברג:  הצבא היה צריך במשך השנים להתכונן למה שהגענו אליו עכשיו

איתי נבו לנדסברג:  כל פירוק היחידות נעשה בהוראת הצבא

איתי נבו לנדסברג:  אני זוכר את יחסי הציבור שכונו "הטובים למילואים"

איתי נבו לנדסברג:  אמרו שמגייסים רק את הטובים למרות שזה פוגע בשוויון בנטל ובחוק המילואים

איתי נבו לנדסברג:  הצבא אמר שהוא לוקח רק את הטובים כי הוא לא רצה להתעסק עם אלה שבעייתי לגייס אותם

איתי נבו לנדסברג:      יש מספר נתונים שלא הוצגו כאן

איתי נבו לנדסברג:  בזמנו הצבענו על הנתון של הזנה גרעונית

איתי נבו לנדסברג:  זה אומר שיותר אנשים עוזבים את מערך המילואים מאשר אלה שמצטרפים אליו מהסדיר

איתי נבו לנדסברג:  הנתון הזה לא הוצג כאן, הוצגה כאן הבעיה של המלחמה

איתי נבו לנדסברג:  יש פצועים והרוגים, אני מבין את זה, אבל כמה אנשים עזבו את מערך המילואים בגלל הבעיות האזרחיות שלהם, הבעיות שהוצגו כאן כרגע, בגלל עומס מילואים, עסקים, פיטורים וכולי

איתי נבו לנדסברג:  כמה אנשים עזבו את המערך? הנתון הזה לא מוצג כאן כי הצבא לא מתעסק בזה

איתי נבו לנדסברג:  אני מציע לקצין מאכ"א לחשוב רגע שאם היו מגייסים אותך עכשיו לארבעה חודשים בחאן יונס והיית עוזב את התפקיד שלך, ברור לך שייכנס מישהו אחר במקומך, ברור לך ששם אתה תהיה בשכר אחר מאשר שכר של תת-אלוף, ברור לך שכשתחזור יכול להיות שתהיה פצוע, אתה עלול להיהרג, יכול להיות שתהיה נכה, לא בטוח שיהיה לך מקום עבודה אחרי זה

איתי נבו לנדסברג:  זה מה שקורה לאיש מילואים שיוצא למילואים, מקום העבודה שלו לא מחכה לו

איתי נבו לנדסברג:  הדברים האלה צריכים להיפתר

איתי נבו לנדסברג:       דבר נוסף לגבי צו 8, מדובר במצב חירום כמו שהיה ב-7 באוקוטבר

איתי נבו לנדסברג:  מאז ה-7 באוקטובר שוחררו הרבה מאוד חטיבות מילואים, צה"ל הוציא כבר שתיים או שלוש אוגדות מעזה, חלק עברו ללבנון וחלק שוחררו

איתי נבו לנדסברג:  אנחנו לא בצו 8 עכשיו, אנחנו לא במצב חירום

איתי נבו לנדסברג:  האם הוועדה בדקה עם הצבא מה ההגדרות של מצב החירום הנוכחי? הבקשה לגייס חיילים בצו 8 היא מעקף

איתי נבו לנדסברג:  השימוש הנוכחי בצו 8 מהווה עקיפה של החוק המילואים

איתי נבו לנדסברג:  יש אורך שירות, יש תקופות בין השירות שצריכים לעמוד בהן ואי-אפשר לאשר באופן אוטומטי צו 8

איתי נבו לנדסברג:  אנחנו כבר לא במצב חירום, אנחנו במלחמה והכל נכון אבל אנחנו אבל אנחנו לא בצו 8

איתי נבו לנדסברג:  צריכים שהצבא יעמוד בחוקים ואת חוק המילואים אי-אפשר לגרוס לנייר בגלל שיש עכשיו בעיה שהצבא לא התמודד איתה לאורך השנים מבחינת תכנון היקף כוח האדם

איתי נבו לנדסברג:  זה לא רק הצבא, זה משרד הביטחון והממשלה, כמובן

איתי נבו לנדסברג:  היקף כוח האדם ומה שדובר פה על ועדת השרים לענייני מילואים שהייתה צריכה לבדוק את הכשירות, היקף הכוחות, ולבוא בפני הוועדה ולאשר את הדברים הללו

איתי נבו לנדסברג:  אם כל הדברים האמורים היו מתבצעים על פי חוק המילואים אז לא היינו במצב הזה היום כי מלחמות יש כל הזמן, אנחנו לא מופתעים מזה שיש מלחמות, תודה רבה

יולי יואל אדלשטיין: תודה

יולי יואל אדלשטיין:  אומר שכיוונו לדעת גדולים, צו 8 לא מאושר אוטומטית אלא ביקשנו כל שבוע לזמן דיון

יולי יואל אדלשטיין:  כאן דיון פתוח ולכן לא אכנס לכל הפרטים אבל הערנו כבר בדיוק את ההערות שאתה הערת לגבי המציאות המתהווה

יולי יואל אדלשטיין:  יש סוגיות משפטיות הקשורות בצו 8 שהוועדה עוקבת אחריהן

יולי יואל אדלשטיין:  אני יכול לאשר את דבריך ואני זוכרת את הפורום שלכם אצלנו בסיעה בשנת 1998 עם הסוגיה של ביטוח לאנשי המילואים וגם אני זוכר איך בקושי יכולתי להאמין שזה המצב

יולי יואל אדלשטיין:  טוב שהדבר תוקן

יולי יואל אדלשטיין:  שפרה שחר, עמותת בית חם לכל חייל, בבקשה

שפרה שחר: אני רוצה לשתף את יושב-ראש הוועדה וחבריה בטלפון חריג שקיבלתי אתמול – אנחנו בעמותה מקבלים עשרות טלפונים ביום – מחיילים מגדוד 13 של גולני, חיילי סדיר שעומדים להשתחרר בקרוב

שפרה שחר:  דובר איתם בשלב מסוים על להישאר עוד שנה בקבע, הם מעוניינים בזה, ופתאום ממסמסים את זה

שפרה שחר:  הם שואלים שאלות, אף אחד לא עונה להם

שפרה שחר:  אוטוטו, עשרה ימים לקראת שחרורם משירות סדיר

שפרה שחר:  אני שואלת האם הצבא שקל, לפחות את אלה שמעוניינים בכך, להשאיר אותם

שפרה שחר:  אתם יודעים שיש שלושה מחזורי גיוס סדיר בשנה – מרץ, אוגוסט, נובמבר – אנחנו לקראת שחרור של קבוצה גדולה של לוחמים לא רק מגדוד 13

שפרה שחר:  לפחות אלה שמעוניינים, להשאיר אותם בצבא קבע, זה חבר'ה שעדיין אין להם משפחות ולא מקומות עבודה

שפרה שחר:  כמובן לתת להם את המשכורת שמגיעה להם בתור לוחמים בקבע

שפרה שחר:  האם בדקו את הדבר הזה? כנראה בדקו אבל משום מה לא עושים עם זה כלום

שפרה שחר:  אלה שפנו אלי מעוניינים והולכים לשליש אבל אף אחד לא מדבר איתם, כאילו ירדו מהעניין

שפרה שחר:  אני מבקשת מהוועדה הנכבדה למצות את הבדיקה הזאת שאולי יותר נכונה ויותר קלה לפני שמעמיסים על משרתי המילואים שקיבלנו כאן תמונה לגבי מצבם

שפרה שחר:  אני אמא לשני בנים עצמאים שמשרתים במילואים

שפרה שחר:  אחד השתחרר לפני כמה ימים אחרי שירות מאוד ממושך ולחימה בתוך עזה

שפרה שחר:  אנחנו מכירים את המחירים שהמשפחה משלמת, שהנכדים שלי משלמים, שהנשים שלהם משלמות, שהסבתות משלמות

שפרה שחר:  ודאי המחיר האישי שהם משלמים גם בתור עצמאיים

שפרה שחר:  הבן שלי הוא עורך דין והוא היה צריך להעביר חלק מהלקוחות שלו לחברים שלו לאחר חודשיים של הלחימה כי הוא לא יכול להגיד להם שיחכו לו

שפרה שחר:  בתחילה בתי המשפט עצרו אבל הם המשיכו

שפרה שחר:  אתה לא יכול לבקש מלקוח שיחכה לך עד שחזור ממילואים

שפרה שחר:  מי ישפה אותו אי-פעם על אובדן המוניטין ודברים שנבנים במשך שנים ונעצרים

שפרה שחר:  להגיד שכל החיילים שמשרתים במילואים והם חוד החנית של צה"ל הם מבוססים מבחינה כלכלית, על מה מתבססת הטענה הזאת בכלל? נכון שמדובר באנשים חזקים, אנשים שיבואו אם יקראו להם בלי לשאול שאלות ובלי לשאול מה יוצא להם מזה, אבל בואו, אני מבקשת מהוועדה המכובדת לחשוב ברצינות איך משאירים אנשי קבע

שפרה שחר:       עוד דבר אחד, המכינות

שפרה שחר:  מכינות קדם צבאיות הן פרויקט נפלא אבל אולי כדאי לבטל את המכינות בשנה או שנתיים הקרובות ושאנשים יתגייסו קודם

שפרה שחר:  אמר לי אחד הקצינים שאיני רוצה לחשוף את שמו שהם יצאו לפני שבוא מלחימה, הוא אמר שהיה צורך להביא ילדים בני 16-17 כמו במלחמת השחרור כדי שיחליפו אותנו כי בעצם שום סד"כ לא החליף אותם בתוך הרצועה

שפרה שחר:  אני אומרת דבר כזה, לא ירחק היום שיבוא הצבא ויגיד שנגייס חבר'ה בגיל 17 כי אנחנו יושבים על אותה אוכלוסייה שמשרתת ומתגייסת

שפרה שחר:  האם נשקלו פתרונות אחרים לפני שאנחנו חושבים איך לגייס אוכלוסיות אחרות שכרגע לא מתגייסות?     

יולי יואל אדלשטיין: תודה רבה, מכיוון שאנחנו משודרים אז צפירת הרגעה – בני 16 עדיין לא מגויסים

שפרה שחר: לא ירחק היום שנצטרך את זה, כשאתה מעלה את גיל הגיוס אתה גם תוריד את גיל הגיוס

יולי יואל אדלשטיין: רק לעדכן אותך, את אורחת קבועה אצלנו בוועדה

יולי יואל אדלשטיין:  בדיון אחר בוועדה, כשדובר בהקדמת גיוס של בני מכינות אז כמעט תלו את כל נציגי צה"ל ומשרד הביטחון על עץ גבוה

קריאה: ובצדק

שפרה שחר: למה, אבל אנחנו במלחמה

איילת השחר סיידוף: יש 200,000 אברכים, שילכו אליהם

איילת השחר סיידוף:  200,000, 200,000, 200,000

איילת השחר סיידוף:  לא אחד, לא מאות, לא אלפים –200,000

שפרה שחר: ומה לגבי צבא קבע?      

יולי יואל אדלשטיין: סליחה, לא זכור לי שנתתי זכות דיבור

שפרה שחר: סליחה אדוני, רק לגבי מה ששאלתי, הסדירניקים שמעוניינים להישאר בקבע, אלו שהם כבר לוחמים שהם כבר בכשירות, אנשים שאינם בעלי משפחה

שפרה שחר:  אי-אפשר לחייב אותם

יולי יואל אדלשטיין: נשקלים כל הפתרונות

יולי יואל אדלשטיין:  אגב, לגבי המכינות, מקדימים גיוס לחלק מהצעירים האלה

יולי יואל אדלשטיין:  אי-אפשר באותו המשפט לומר שאנחנו רוצים להרחיב את מאגר המתגייסים ומצד שני לסגור את המכינות

יולי יואל אדלשטיין:  לא כל המכינות מכוונות לאוכלוסייה שרוצה להתחזק לפני השירות כדי להיות קצינים

יולי יואל אדלשטיין:  חלק מהמכינות נותנות גם מענה חברתי לאנשים שאולי אחרת לא יגיעו לגיוס או לא יגיעו לשירות משמעותי בצה"ל

יולי יואל אדלשטיין:  גם את זה כדאי לזכור

יולי יואל אדלשטיין:  רון פרץ מפורום הלוחמים, בבקשה

יולי יואל אדלשטיין:  אה, הוא בדיוק יצא

יולי יואל אדלשטיין:  אילת פלר מימון מארגון אימהות בחזית, בבקשה

אילת פלר מימון: אני רוצה לשים על השולחן כמה דברים

אילת פלר מימון:  מי שלא נוכח בוועדות האלה באופן קבוע בוועדות האלה, זה פשוט לא יאומן, אני מבינה שנושא המילואים נוגע בעיקר לחברי האופוזיציה, ליש עתיד, לשרון ניר, לכבוד היושב-ראש

אילת פלר מימון:  אני לא רואה פה נציגים של ש"ס, בוודאי לא של יהדות התורה, מלבדך גם לא של הליכוד, לא מהמחנה הממלכתי

אילת פלר מימון:  זה פשוט לא יאומן

אילת פלר מימון:  ועדת החוץ והביטחון, יושבות פה נשות המילואימניקים, יושב פה צה"ל, אימהות ללוחמים, אימהות בחזית, אימהות למלש"בים

אילת פלר מימון:  אנחנו טורחים ומגיעים

אילת פלר מימון:  מי לא מגיע, מי לא מגיע באופן כמעט קבוע? הממשלה

אילת פלר מימון:  זה לא יאומן

אילת פלר מימון:  אחר כך אנחנו אומרים שנעשה על זה הון פוליטי, ברור שאחר כך הנושאים הללו מתגלגלים לרחובות

אילת פלר מימון:  כשאנחנו מסתכלים על ועדת החוץ והביטחון, מלבדך אדוני היושב-ראש – שעושה עבודה מקצועית ונאמנה, ואנחנו באמת מצדיעות – איפה חבריך, אל מי אנחנו מדברים? אל האנשים המשוכנעים

אילת פלר מימון:       הדבר השני, אני רוצה לשים על השולחן על מה אנחנו מדברים פה

אילת פלר מימון:  אנחנו מדברים על ממוצע של בערך פי ארבעה ימי מילואים שהולכים להידרש, הארכת שירות המילואים בחמש עד עשר שנים, הארכת השירות הסדיר, גיוס חירום של ש"ש ומכיניסטים

אילת פלר מימון:  כל הזמן התחושה היא – אולי בוועדות הסגורות נאמרים דברים אחרים – בוועדות הפתוחות שאנחנו יושבים בהם איננו שומעים נתונים לגבי החלופות האפשריות

אילת פלר מימון:  הנה, גדוד 13, גם אנחנו שומעות את הסיפורים האלה

אילת פלר מימון:  הם רוצים להתגייס, הם רוצים להישאר בתנאי קבע

אילת פלר מימון:  נכון, אולי זה פתרון קצת יותר יקר אבל הם רוצים והם חיילים מיומנים והמוטיבציה שלהם היא מוטיבציה שיא

אילת פלר מימון:  מי שמעוניין, כמובן שמי שלא מעוניין אז לא, אבל מי שמעוניין, ואנחנו גם שומעות, יש הרבה כאלה שרוצים להישאר בתנאי קבע והם כבר לוחמים

אילת פלר מימון:  הרי גם כשאנחנו פה בדיונים על המכיניסטים וה-ש"ש ייקח הרבה זמן להכשיר אותם

אילת פלר מימון:  אנחנו לא ניכנס עכשיו לנושא הזה אבל הנה פתרונות

אילת פלר מימון:  נדמה שיש פתרונות שנמצאים מתחת לפנס וצריך להרים ואולי להאיר יותר, לדון בחלופות בכובד ראש ולא ללכת כל הזמן לאותן האוכלוסיות שמשרתות

אילת פלר מימון:  אנחנו, האימהות והנשים שנושאות בנטל, אנחנו חלק ממערך המילואים של מדינת ישראל

איילת השחר סיידוף: אני עורכת הדין איילת השחר סיידוף, ראש תנועת אימהות בחזית יחד עם ענת פלר מימון, אנחנו אימהות של חיילי ההווה, העתיד וכרגע גם העבר, עם כל המילואימניקים שהצטרפו אלינו

איילת השחר סיידוף:  אנחנו יושבות פה עשרה חודשים, התחלנו את הדיונים בטענה שהילדים שלנו קורסים תחת נטל המשימות הלאומיות וזה היה לפני ה-7 באוקטובר

איילת השחר סיידוף:  כבר אז חשנו שיש שחיקה בתוך המערכת והילדים עושים יותר שמירות, לא חוזרים הביתה, ונאום הבלונים שצה"ל לא צריך לוחמים

איילת השחר סיידוף:  אנחנו חשנו עוד לפני ה-7 באוקטובר שזה לא נכון, שהעומס על הילדים שלנו גדול ואם היו עוד אנשים שם אז היה להם יותר קל

איילת השחר סיידוף:  כבר עשרה חודשים אני באה לוועדה הזאת שבוע אחר שבוע ושואלת פעם אחר פעם אלו תוכניות ארוכות טווח יש לצבא ההגנה לישראל לשילוב כל האזרחים במדינה לטובת המאמצים הלאומיים

איילת השחר סיידוף:  פעם אחת לא סיפרו לנו ולא אמרו לנו כיצד לוקחים את המספר – אלוהים יודע מה המספר כי הכל פה מומצא ואין אף מספר שאני יכוללה לאחוז בו כאמת מוחלטת – אבל נלך על טווח שבין 100,000 ל-200,000

איילת השחר סיידוף:  מישהו עשה עבודת עומק ולא סיפורי סיפורים? אני מבינה את הכוח הפוליטי ואת הסיפורים אבל הם לא מעניינים אותי

איילת השחר סיידוף:  זה שאני מבינה אותם, הם לא מעניינים את החייל בסוף, הם לא מעניינים את המילואימניק

איילת השחר סיידוף:  אני רוצה להגיד לכם, אני רואה את הבן שלי שהוא לוחם, עשרה חברים שלו נשרו מלחימה בחודש וחצי האחרון, כולם - - - ומה שאמרה הגברת - - - אל תחשבו על מה שיקרה, כרגע אתם במגמת רגרסיה גם בסדיר

איילת השחר סיידוף:  מי שחושב שלמישהו יש מוטיבציית יתר להיכנס מתחת לאלונקה הוא טועה

איילת השחר סיידוף:  לא משנה מה נאמר, גם לאימהות כבר אין מוטיבציה

איילת השחר סיידוף:  אני יושבת מולכם ואני מאוכזבת ברמה האישית

איילת השחר סיידוף:  אתם שומעים כל כך הרבה טענות חכמות ואתם חוזרים כמו איזה תוכי, באים עם אותם הנתונים והתשובות

איילת השחר סיידוף:  זה קשה לו לבדוק, זה לא הגיע, זה הוא לא בדק

איילת השחר סיידוף:  תמיד אותן שיטות בלתי-נסבלות של הארכת מילואים, לקיחת מכיניסטים, הארכת סדיר, שיבוש עולמות לאנשים שגם ככה מה אכפת לנו מהאמונות שלהם, מהרגשות שלהם

איילת השחר סיידוף:  זה לא יעבוד לכם יותר, אתם מפוררים את צבא העם במו ידכם עם החלטות שרירותיות קלות, לא צופות פני עתיד, לא מתרחשות, לא לוקחות את כל המספרים

איילת השחר סיידוף:  צריך עזרה, אני אפתח אקסל ואראה לכם איך אפשר לצפות פני עתיד בכמות לוחמים

איילת השחר סיידוף:  מישהו לקח בחשבון את פצועי הגפיים, את הפוסט-טראומטים, את הסדירניקים שלא רוצים לחזור ללחימה? אתם תראו נשירות שקטות מתוך המערך הלוחם

איילת השחר סיידוף:  בתוך חצי שנה נרים את השמיכה והמספרים יהיו מזעזעים

איילת השחר סיידוף:  אם לא תתחילו לחשוב מעכשיו איך לפנות לכל האזרחים לא נגיע

יולי יואל אדלשטיין: תודה

יולי יואל אדלשטיין:  איילת, מכיוון שלא קיבלנו פניות מהממשלה לגבי תכנון לטווח ארוך אז התחלנו את הדיונים ביוזמתי לפני אוקטובר ולפני כל מה שקרה וקיימנו שתי ישיבות באווירה טובה של חברי כנסת שדיברו לעניין וחשבו על פתרונות

יולי יואל אדלשטיין:  לצערי, המלחמה נכנסה לנו גם בנושא הזה

יולי יואל אדלשטיין:  אני לא אומר שוויתרנו על הרצון להגיע לתוכניות רציניות ואמיתיות

יולי יואל אדלשטיין:  מיטל להבי, בבקשה

מיטל להבי: שלום רב, אני סגנית ראש העיר תל אביב-יפו וגם אמא לבן שקיבל בפעם השנייה צו 8

מיטל להבי:  הוא נקרא ב-7 באוקטובר ועכשיו נקרא שוב

מיטל להבי:  שמעתי את הדוברים ואני לא רוצה לחזור על דברים

מיטל להבי:  אין שוויון בנטל, צריך לדבר על השוויון בנטל

מיטל להבי:  המעטפת שפירט אופיר כהן, כל מילה בסלע

מיטל להבי:  לסטודנטים, לעסקים, למשפחות, לאימהות, את כל הדברים האלה חייבים למלא

מיטל להבי:  אני רוצה לומר שגם לרשויות המקומיות יש תפקיד כלפי עסקים קטנים – לוותר על אגרות

מיטל להבי:  כלפי סטודנטים – לייצר הקלות במעונות ותיעדוף

מיטל להבי:  זה חלק מהתפקיד שלנו, לקחת חלק

מיטל להבי:  סתם אתן דוגמה, מילואימניקים שבאים עם רכב מהצבא וחונים בעיר וצריך לייצר מערך שמסוגל לקלוט אותם ולא להקשות עליהם עם פרוצדורות

מיטל להבי:       מהצד השני, אני מצטרפת לכל מילה שאילת אמרה כאן

מיטל להבי:  ההרגשה היא שהממשלה מנותקת לחלוטין מהמאמץ הגדול שצבא העם לוקח על הכתפיים שלו ומשפחות צבא העם לוקחות על הכתפיים שלהן

מיטל להבי:  אותי מתסכל שלא רק שאין שוויון בנטל אין גם תיעדוף לאלה שמשרתים את המדינה

מיטל להבי:  אני פותחת עיתון ומגלה שמתכננים לסבסד דירות מגורים לבייס של שר השיכון ואני מתוסכלת

יולי יואל אדלשטיין: מיטל, אני מבין שיש בחירות ב-27 בחודש אבל זה לא קרוב

מיטל להבי: אני זוכרת ימים שהצבא הקים מעונות למשרתים ואני חושבת שצריך לחשוב על זה ולחשוב לא רק על מעטפת תומכת אלא על מעטפת מצ'פרת

מיטל להבי:  מגיעה לחיילים שלנו הערכה גדולה מהמדינה, במיוחד כשאנחנו מגלים איזה אחוז נמוך מכלל האוכלוסייה משרת

יולי יואל אדלשטיין: תודה רבה

יולי יואל אדלשטיין:  אני חושב שמיצינו את רשימת הדוברים

יולי יואל אדלשטיין:  מי אדוני?     

אלכס כהן: עורך הדין אלכס כהן ממטה המילואים

אלכס כהן:  אנחנו מבקשים שכל אחד ייתן מאמץ מצדו

אלכס כהן:  עכשיו התקבל תיקון לחוק המועצה להשכלה גבוהה, מימון לימודים

אלכס כהן:  כל אחד צריך לחפש מה הוא יכול לתת לאנשי המילואים, כל ממונה בתחומו צריך לחפש מה הוא יכול לתת

יולי יואל אדלשטיין: תודה, אלכס, דברים נכונים

יולי יואל אדלשטיין:  אנחנו לא נקיים היום את ההצבעה ונודיע על דיון נוסף לשם כך

יולי יואל אדלשטיין:  אני רוצה לומר דווקא לנציגי צה"ל – תתי אלופים טייב ופרידמן ונציגים נוספים – הדיון טעון, לנו אין שום ספק שאתם עושים את מיטב המאמץ כפי שאתם יכולים

יולי יואל אדלשטיין:  חברי הכנסת, ביושר, הפנו חלק מהטענות שלהם לבית הזה ולעצמנו

יולי יואל אדלשטיין:  שלא תבינו שתפסנו אתכם ומפילים עליכם את כל התיקים שהצטברו פה ב-75 שנות קיום המדינה

יולי יואל אדלשטיין:  אנחנו נמשיך עם הדיון

יולי יואל אדלשטיין:  אסכם ואגיד, בהמשך לדברים שאמר אלכס, לפנינו הזדמנות היסטורית

יולי יואל אדלשטיין:  אני, בתור ותיק בכנסת ובממשלות יכול לומר לכם שכל פעם היו הצעות חוק וכל מיני הצעות החלטה

יולי יואל אדלשטיין:  לתעדף את אלה שכן נושאים בנטל וכל פעם זה נפל על כל מיני טענות לשוויון או לא שוויון, מותר לעשות או אסור לעשות

יולי יואל אדלשטיין:  אני חושב שדווקא באווירה הנוכחית ובדרישה שבאה מכל צדי הבית לתגמול ופיצוי

יולי יואל אדלשטיין:  נכון, זאת לא הכנסה אלא פיצוי

יולי יואל אדלשטיין:  עם כל המורכבות אני חושב שאפשר לשנות כמה דברים וכפי שנאמר כאן, לא אד-הוק אלא גם בהמשך הדרך כי האנשים שנושאים בנטל הזה, עם כל הנסיבות הקשות כפי שכבר שמענו מנשות אנשי המילואים, אני חושב שאנשים שתורמים מעצמם צריכים גם לקבל מהמדינה

יולי יואל אדלשטיין:  עם כל רוח ההתנדבות והציונות

יולי יואל אדלשטיין:  הם לא באים בשביל כמה גרושים ולא מסכנים את החיים שלהם בשביל מלגה נוספת אבל אנחנו כמדינה כן חייבים לטפל בנושא הזה, גם כלפיהם וגם כלפי המשפחות

יולי יואל אדלשטיין:  זאת חובה של המדינה וזה גם אינטרס של המדינה כי כפי שנאמר כאן אם לא נעשה את זה, עם כל הרוח הציונית והפטריוטית אנחנו נראה ירידה במספרים ובמוטיבציה ולמצב הזה, בתקופה שאנחנו נמצאים בה, ודאי שאסור להגיע

יולי יואל אדלשטיין:  אני אומר שגם חובה, גם זכות וגם אינטרס של המדינה להתייחס בצורה שונה לכל אלה שנושאים בנטל ויחד עם זה יש לייסד תוכניות לטווח יותר ארוך כדי להרחיב את המעגלים והפוטנציאל כדי שנטל יתחלק בין כמה שיות אנשים

יולי יואל אדלשטיין:  זה אף פעם לא יהיה 100% אבל נשאף לכמה שיותר

יולי יואל אדלשטיין:  תודה רבה, ישיבה זו נעולה